Ngiling Tikai St Michael Entingan Samarahan meriah

GURU Besar, Andi Bakih memotong reben sebagai tanda perasmian Majlis Nutup Gawai @ ‘Ngiling Tikai’ di SKSt Michael Entingan Samarahan.

KEHANGATAN suasana perayaaan Gawai Dayak mewarnai Majlis  Nutup Gawai @ ‘Ngiling Tikai’ di Sekolah Kebangsaan (SK) St Michael Entingan Samarahan.

Mana tidaknya, dua tahun murid di sekolah ini tidak menyambut Gawai Dayak ekoran pandemik Covid-19.

Keterujaan dan kegembiraan jelas terpampang di wajah 258 murid apabila dapat meraikan perayaan Gawai Dayak bersama guru dan ibu bapa mereka pada 30 Jun lalu.

Menurut Guru Besarnya, Andi Bakih, sambutan tahun ini lebih meriah dan penyertaan murid dan ibu bapa di luar jangkaan.

“Tahun ini, murid dan guru lebih ghairah. Sambutan sangat meriah walaupun menghadkan penglibatan ibu bapa dan komuniti luar. Untuk tahun hadapan, kita bercadang akan melibatkan lebih ramai pihak luar seperti Penglibatan Ibu Bapa, Komuniti dan Sektor Swasta (PIBKS) dan sekolah yang berhampiran untuk mewujudkan jalinan dan jaringan yang lebih mesra dan padu,” katanya.

Antara objektif program ialah murid mendapat pendedahan mengenai asal-usul Gawai Dayak dan bagaimana upacara dijalankan di rumah panjang dan bandar.

Selain itu, menjelaskan kepada murid bahawa ‘Adat Ngiling Tikai’ merupakan upacara simbolik penutupan perayaan Gawai Dayak dengan cara terhormat, menghargai keunikan kebudayaan dan memartabatkan pakaian tradisional Ngepan Iban, Bidayuh dan Orang Ulu di samping memainkan alat muzik tradisional yang diwarisi turun temurun semenjak zaman nenek moyang terdahulu.

Dalam pada itu, antara pengisian program ialah, jampi mentera Gawai Dayak oleh Guru Besar (Andi Bakih).

Majlis dimulakan dengan jampi Gawai untuk memohon keberkatan kepada Tuhan ‘Petara’, gayu guru, gerai nyamai, senang lantang nguam menua iaitu bermaksud ‘panjang umur, sihat walafiat serta senang lenang mendiami dunia.’

Turut diadakan ialah persembahan kebudayaan murid, Pekit Keling, Pekit Kumang, busana etnik tercantik, cabutan bertuah dan Ngetas Ranyai.

Majlis berakhir apabila ranyai atau pokok istiadat diturunkan dan seterusnya majlis Ngiling Tikai dilakukan yang memberi signifikan perayaan sudah pun tamat.

Gawai Dayak merupakan perayaan yang disambut di Sarawak oleh kaum peribumi Sarawak, terutamanya Iban, Bidayuh dan Orang Ulu seperti Kayan dan Kenyah, dan juga komuniti Dayak di Kalimantan.

Kalau dahulu, kebanyakan mereka tinggal di rumah panjang dan sesetengahnya tinggal berkelompok di kampung, kini masyarakat Dayak sudah tinggal menetap di bandar untuk mencari pekerjaan dan sara hidup yang lain.

Gawai Dayak mula disambut secara besar-besaran sejak 25 September 1964 apabila Hari Gawai diisytiharkan sebagai hari perayaan rasmi di Sarawak. Sambutan Gawai Dayak pada peringkat negeri yang pertama adalah pada 1 Jun 1965. Sebelum itu, hari cuti umum ini dipanggil Hari Sarawak oleh pemerintahan Rajah Brooke.

Sebenarnya, Gawai Dayak adalah musim perayaan yang berlangsung selama sebulan yang bermula dari hujung bulan Mei sehingga akhir bulan Jun setiap tahun.

Mereka mempunyai beberapa upacara besar yang dijalankan di rumah panjang dan bandar.

Hari pertama perayaan jatuh pada 31 Mei dan hari kedua pada 1  Jun setiap tahun dan akan tamat secara rasmi dengan upacara penutupan pada akhir bulan Jun yang dipanggil menggulung atau ngiling tikar.

Penanaman padi adalah aktiviti utama kehidupan orang Dayak sejak dahulu kala lagi kerana beras adalah makanan utama mereka.

Selepas tamatnya musim menuai padi, kaum Dayak akan memiliki  banyak beras. Jadi, sesuailah masanya untuk mereka meraikan pesta tertentu yang diperlukan.

Persediaan menyambut Gawai Dayak bermula apabila tibanya bulan Mei dengan proses penapaian ‘tuak’ iaitu sejenis minuman tradisi komuniti Dayak.

Penapaian tuak mengambil masa kira-kira sebulan. Tuak dihasilkan daripada penapaian nasi pulut yang telah dimasak dan dicampur ragi sebelum disimpan dalam tempayan.

Apabila sudah ada sedikit air tuak tulen pada nasi pulut yang ditapai itu, air yang telah dimasak dan dicampur gula akan ditambahkan secukupnya mengikut banyaknya nasi pulut tersebut.

Pada akhir Mei, air tuak itu boleh ditapis dan diminum. Meminum tuak melambangkan kekuatan tenaga dan keberanian hati tanpa berbelah-bahagi.

Setelah siap membuat tuak iaitu selepas pertengahan bulan Mei, kaum wanita akan membuat kuih-muih tradisi orang Dayak yang dipanggil ‘sarang semut’, ‘acuan’ dan ‘kuih sepit’. Kuih-muih ini diperbuat daripada tepung beras yang dicampur air, telur and gula lalu digoreng sehingga keras dan kering dalam minyak masak.

Sebelum berakhirnya Mei, gotong-royong untuk pembersihan dan perhiasan rumah panjang atau kampung boleh diadakan seperti mengecat atau membaiki bahagian rumah yang rosak. Rumah panjang dibina mengikuti peraturan tertentu supaya ia digunakan sebagai tempat kediaman dan juga tempat beribadat.

Selepas itu, acara pembersihan kubur selalunya diadakan setiap tahun sebagai tanda penghormatan bagi orang yang telah meninggal seperti nenek-moyang, ahli-ahli keluarga, sahabat handai dan masyarakat setempat.

Rumah panjang atau kampung seterusnya akan bermesyuarat untuk menubuhkan sebuah jawatankuasa bagi mengatur acara sambutan gawai pada 31 Mei dan 1 Jun.

Acara tradisi termasuklah meminum air panjang umur, perarakan, pertandingan ratu cantik seperti pekit Kumang dan Keling bagi kaum Iban, pendirian pokok ‘ranyai’, bermain muzik tradisi, menari tarian asal seperti ngajat dan datun jalut, persembahan seni mempertahankan diri dan nyanyian puisi rakyat.

Pada zaman moden sekarang, acara sukaneka pada siang harinya, permainan sukaria, karaoke dan bejoget boleh diselitkan untuk memeriahkan suasana Gawai.

Peraturan khas untuk dipatuhi oleh orang ramai juga akan ditentukan untuk menjaga suasana Gawai yang meriah tanpa pergaduhan dan gangguan yang lain. Bagi kaum Iban, peraturan ini dipanggil ‘begeliga’.

Apabila tibanya pagi 31 Mei, orang ramai akan turun mencari makanan di hutan atau kebun terutamanya umbut yang sedap dimasak sup dengan daging haiwan. Ikan, haiwan liar dan sayuran hutan juga dicari sebagai lauk-pauk sebelum Gawai.

Selepas itu, orang ramai akan menyembelih haiwan ternakan sebagai lauk utama Gawai. Sekarang ini, daging dan sayuran boleh dibeli di pasar terutamanya bagi mereka yang bekerja dan tinggal di bandar.

Nasi pulut ‘pansoh’ (lemang) akan dimasak dalam ruas buluh supaya ada aroma istimewa daripada buluh tersebut yang tidak diperoleh jika dimasak dalam periuk.

Pelantar istimewa dan tilam kapas empuk akan dibuat terutamanya di ruai Ketua Rumah atau Gawai sebagai tempat istirahat para tetamu khas yang dijemput hadir semasa upacara duduk berbaris mengikut kedudukan sosial masing-masing nanti.

Inilah keunikan Gawai Dayak yang disambut saban tahun di Sarawak.

Oleh NUR AIN OTSMAN

See author's posts


Harumkan nama Sarawak

MEMBANGGAKAN… Atlet Sarawak meraikan kemenangan bersama Jurulatih Malaysia, Master Jin Jun Beom (dua kiri) selepas majlis penyampaian hadiah di Bandaraya Goyang, Korea baru-baru ini.

ATLET poomsae Persatuan Taekwondo Negeri Sarawak (WTF)  mengharumkan nama negara dengan menyumbang pingat perak dan pinggat gangsa pada temasya Kejohanan Taekwondo Poomsae Antarabangsa Goyang 2022 di Gyeonggi-do, Bandaraya Goyang, Korea baru baru ini.

Lebih 2,000 atlet dari 70 negara Persekutuan Taekwondo Dunia (WT) berkumpul di Bandaraya Goyang, Korea untuk sukan Taekwondo dan mencipta pemandangan yang hebat sebagai langkah aman untuk membuka sempadan.

Nurul Hidayah Abdul Karim dari Sarawak menghadiahkan pingat perak  menerusi gandingannya bersama Jason Loo dalam acara poomsae berpasangan campuran.

Manakala satu pingat gangsa hasil sumbangan Nur Humaira Abdul Karim dalam acara berpasukan perempuan.

Presiden Persatuan Taekwondo Negeri Sarawak (WTF) Azizul Annuar Adenan berasa gembira kerana ini adalah satu lagi pencapaian dan penghargaan kepada badan induk negeri.

“Saya sangat gembira Persatuan Taekwondo Negeri Sarawak (WTF) terus memenuhi kehendak semua kelab dan ahli dalam komuniti Taekwondo Sarawak serta menyumbang kepada penambahbaikan standard atlet serta jurulatih menyamai standard kelas dunia,” katanya.

Nurul Hidayah, juara SUKMA 2016 dan 2018, juga juara Sukan SEA Filipina Ke-30, 2019 dan adiknya Nur Humaira, juara kejohanan taekwondo negeri dan kebangsaan tahun 2018 dan 2019, telah menunjukkan semangat melawan yang begitu tinggi sekali gus membuktikan mereka bekerja gigih semasa latihan dan usaha diberikan oleh jurulatih juga berbaloi.

“Atlet kita berpeluang besar untuk menggondol pingat dalam acara poomsae Sukan Sea 2022 yang akan berlandung di Hanoi, Vietnam dari 12 hingga 23 Mei tahun ini. Doa terbaik saya sentiasa bersama pasukan Taekwondo kita“ ujar Azizul.

See author's posts


Shafizan yakin orang muda bersama GPS

PUSA: Calon muka baharu Gabungan Parti Sarawak (GPS) Parlimen Batang Lupar, Mohamad Shafizan Kepli yakin pengundi muda akan memberi sokongan kepadanya pada Pilihan Raya Umum PRU ke-15 (PRU-15) ini.

Katanya, pembabitan aktif serta sambutan yang amat menggalakkan daripada belia di Parlimen Batang Lupar sepanjang berkempen sejak seminggu lalu, memberi keyakinan mereka akan memilih GPS.

“Setakat lapan hari berkempen sejak semalam, penglibatan dan interaksi dengan pengundi muda di parlimen ini amat baik, malah golongan itu memberi pandangan positif sama ada melalui media sosial atau secara bersemuka.

“Ini menunjukkan bahawa golongan muda sangat mesra dengan GPS. Mereka juga memahami, merasai dan mengetahui pelan pembangunan GPS khususnya di Sarawak.

“Golongan ini juga sedar, pelan pembangunan kerajaan Sarawak diterajui GPS akan memberi manfaat kepada semua lapisan rakyat. Ia bukan perancangan semata-mata,” katanya pada Program Gotong-Royong Perdana anjuran Persatuan Penjaja Kecil Daerah Pusa harin ini.

Mohamad Shafizan berkata meskipun baru ditubuhkan kurang lima tahun lalu, GPS sudah terbukti mampu menjadi sebuah kerajaan yang berkeupayaan dan dapat mentadbir negeri ini dengan baik.

“Sesungguhnya keputusan Premier Sarawak untuk menubuhkan GPS adalah sangat tepat kerana ia dapat memberi fokus kepada perjuangan untuk memperjuangkan hak-hak rakyat Sarawak,” katanya.

Justeru itu, beliau menasihatkan pengundi muda supaya mengundi dengan bijak kerana mereka juga berperanan penting dalam menentukan hala tuju dan masa depan negara.

Sementara itu, bekas Ahli Parlimen Batang Lupar, Dato Sri Rohani Abdul Karim yakin calon baharu, Shafizan merupakan pilihan terbaik pucuk pimpinan GPS untuk menabur khidmat kepada rakyat di kawasan itu.

Rohani yang telah menggalas tanggungjawab sebagai wakil rakyatv selama empat penggal sejak 2004 berkata, sebagai orang muda, Shafizan sudah pasti mempunyai pandangan dan idea yang lebih segar untuk terus membawa kemajuan dan pembangunan di kawasan Batang Lupar.

See author's posts


Sarawak harap ‘status quo’ kekal dalam Kabinet Anwar

KUCHING: Gabungan Parti Sarawak (GPS) berharap ‘status quo’  empat menteri dari Sarawak dikekalkan dalam Kabinet Kerajaan Persekutuan yang baharu pimpinan Datuk Seri Anwar Ibrahim.

Naib Presiden Parti Pesaka Bumiputera Bersatu (PBB), Dato Sri Abdul Karim Rahman Hamzah berkata Anwar tidak akan melupakan GPS untuk mengekalkan kedududukan itu walaupun saiz Kabinet mungkin dikecilkan.

“Saya yakin Kerajaan Perpaduan dibawah pimpinan Datuk Seri Anwar tidak akan melupakan kerajaan GPS walaupun kelak saiz anggota kabinet akan dikurangkan,” katanya pada sidang media selepas mengumumkan tarikh bengkel Pertandingan Kaligrafi Arab dan Cina Peringkat Kebangsaan 2022 serta Pameran Karya Kaligrafi Arab dan Cina di sini hari ini.

Abdul Karim berkata, adalah menjadi tugas berat bagi mana-mana Perdana Menteri untuk menubuhkan Kabinet dan memuaskan hati semua parti.

“Tetapi saya percaya Perdana Menteri tidak akan melupakan aspirasi GPS dan kerajaan Sarawak,” katanya .

Anwar dijangka mengumumkan barisan Kabinetnya lewat petang ini.

Sebelum Parlimen dibubar baru-baru ini, empat menteri dari Sarawak ialah Dato Sri Wan Junaidi Tuanku Jaafar selaku Menteri di Jabatan Perdana Menteri (Parlimen dan Undang-Undang). Wan Junaidi tidak bertanding dalam Pilihan Raya Umum ke-15 (PRU-15).

Yang lain ialah Dato Sri Fadillah Yusof selaku Menteri Kanan Kerja Raya, Dato Sri Alexander Nanta Linggi sebagai Menteri Perdagangan Dalam Negeri dan Hal Ehwal Pengguna dan Dato Sri Nancy Shukri, Menteri Pelancongan, Kesenian dan Kebudayaan.

Oleh NUR AIN OTSMAN

See author's posts


154,000 keluarga terjejas akibat banjir

BANGKOK: Hujan lebat dan limpahan air sungai mencetuskan kejadian banjir di 26 wilayah khususnya di timur laut dan bahagian tengah Thailand.

Menurut Jabatan Pencegahan dan Mitigasi Bencana (DDPM) lebih 154,000 keluarga di 4,354 perkampungan dilaporkan terjejas setakat semalam, susulan ribut tropika Noru dan monsun barat daya melanda Laut Andaman dan Teluk Thailand.

Hujan lebat berterusan menyebabkan banjir dan paras air sungai meningkat.

Pelepasan air dari empangan juga mengakibatkan banyak kawasan rendah ditenggelami air.

Sementara itu, Jabatan Meteorologi Thailand memaklumkan hujan lebat dan angin kencang dijangka melanda Bangkok dan wilayah lain di bahagian utara, timur dan selatan pada Isnin dan Selasa (esok).

Pihak berkuasa juga mengeluarkan amaran untuk penduduk berhampiran lembangan sungai Chao Phraya dan Pa Sak.

Kerajaan turut melaksanakan pelbagai langkah pencegahan bagi menghadapi kemungkinan banjir termasuk meletakkan guni pasir serta menyediakan pam air di sepanjang tebing sungai dan kawasan rendah. – Bernama

See author's posts


Hubungan saya dengan ahli PBB baik – Datu Penguang

MARUDI : Menteri Muda Kerajaan Tempatan yang juga Ahli Dewan Undangan Negeri Marudi (ADUN) Datu Dr Penguang Manggil menafikan tuduhan segelintir pihak bahawa hubungan beliau dengan ahli parti Pesaka Bumiputera Bersatu (PBB) Marudi tidak baik.

Katanya tuduhan liar yang juga mengatakan beliau meminggirkan ahli PBB Marudi juga tidak benar dan merupakan fitnah untuk menjatuhkan beliau dengan cara kotor.

“Hubungan saya baik-baik sahaja dengan semua ahli PBB di kawasan saya dan orang yang memfitnah saya itu boleh bertanya sendiri kepada ahli-ahli PBB Marudi ,” katanya.

Menurut beliau, pemfitnah berbuat demikian kerana tidak senang hati dengan usaha beliau di dalam membantu rakyat di kawasan Marudi selama ini.

“Perkara seperti ini tidak patut terjadi, apatah lagi untuk menjatuhkan saya dan itu bukan caranya,” kata Penguang.

Dalam pada itu, Penguang memberitahu banyak kenyataan negatif memburukkannya ditular di media sosial oleh seseorang yang dipercayai dibayar oleh pihak tertentu.

Sejak menjadi wakil rakyat kata beliau, ada pihak tertentu tidak menyenangi kejayaannya membawa projek di kawasan Marudi dan sanggup melontar serta menyebar pelbagai fitnah bermacam-macam.

“Saya ikhlas untuk membantu rakyat di kawasan saya dan ini boleh dilihat melalui pembangunan yang dilaksanakan di Marudi kalau dibandingkan 20 tahun lalu,”katanya.

Malah tambah Penguang pekan Lapok sekarang turut mencapai kemajuan sejak beliau menjadi wakil rakyat berbanding sebelum ini.

“Apabila saya dipilih sebagai wakil rakyat, tugas pertama saya ialah untuk memastikan pekan Lapok ada bekalan api elektrik dan bekalan air bersih.

Tegasnya sekarang pekan Lapok yang sebelum ini digelar ‘pekan koboi’ kini terang benderang waktu malam dengan adanya bekalan elektrik dan begitu juga bekalan air bersih yang membolehkan peniaga-peniaga di pekan Lapok membuka perniagaan dengan senang hati.

Katanya begitu juga jalan-jalan masuk ke kampung semuanya beliau usahakan dan bukannya hasil mantan wakil rakyat.

Beliau berkata demikian ketika berucap di majlis Santai bersama wanita-wanita PBB yang diadakan di Balai Raya Kampung Narum Marudi.

Penguang berharap wanita-wanita PBB perlu bergerak mulai sekarang bagi menghadapi pilihan raya negeri yang akan datang.

Pada majlis tersebut Penguang turut menyerahkan cek peruntukan Projek Kecil Luar Bandar (MRP) kepada Persatuan Islam Perubatan Cawangan Marudi dan Persatuan Pemuda dan Wanita Kampung Benawa.

Oleh Jiku Juguong

See author's posts


NOVEL: ENSERA WAT BUJANG SUGI

BAKA tu meh gaya Wata Bujang Sugi maya bepekit nyala ngelaban Bujang Paku Lawang ba lubuk mayuh baya.

Tusun Ke-14

BEPEKIT NGELABAN BUJANG PAKU LAWANG

NYAU kelama-lama Sugi ke udah dia, nyau ketiga malam kelam sabung petang, dia dih Bujang Paku Lawang bisi ngasuh nembiak ke bekejengkak papak perenggang nganjung pesan iya ngagai Sugi.

“Au dih Dum wai. Uji kita bejalai ngagai Sugi laki Sedinang. Padah ngagai iya aku mai iya nyala ngagai menua kitai ditu Dum, di Lubuk Nanga Sekuya, nya ke diwan baya ke benyawa nukangka rang,” ku Bujang Paku Lawang.

Tak mansang ga nembiak ngagai Sugi lalu nusui jaku Bujang Paku Lawang mai Sugi nyala ngagai Lubuk Nanga Sekuya ke endang mayuh baya puang mensia. Ba lubuk nya, baya nadai utai ngemayuh nya, semua ke benyawa nukangka rang. Dia Sugi tak nadai mantah, nadai besalahka pengawa Bujang Paku Lawang. Iya tak lalu bekemas begari. Dia Sedinang pan lalu pansut ari penaik bilik baik baka tasik ngumbang Rajang. Iya pansut ari penaik bilik besai baka Brunei ke seberai Nanga Limbang.

“Au dih Sugi, nama dih guna nuan Sugi enggau iya nundaka orang ke lap lansang kedubang, orang ke beli ngibun penyai orang?” kemah ku jaku Sedinang.

“Au dih Sedinang wai. Aku tu anak lelaki. Aku tu ga digelar Bujang Sugi. Aku tu endang berani mutus kempang, enda tau takut surut nyingkang. Enti mai, aku enda.  Entang enti iya mai sebarang ku iya,” ku Sugi.

Sedinang tak lalu enda nyaut jaku Sugi. Maya nya, Sedinang nadai agi ati dua, ati tiga. Iya nyau belematika Wat Bujang Sugi di leku pandang lempuang ke  selalu kena uji Bujang Paku Lawang Pemantang Chapin Timbau, Wat Igat Keretachat Terantang Gendang Begau, Pat Bulat Pengeruang Tukau.

Dia Sugi seduai Bujang Paku Lawang bejalai nurun ke pendai lalu nepan di perau indu pengala berangai panjai tiga. Dia seduai iya bekayuh enda jena baka; baka ke berumpak bebala. Datai seduai iya ba senentang simpang Nanga Sekuya, lalu ditibar Bujang Paku Lawang dih jala tengang panjai tiga. Jala nya lalu ditarit iya. Sepi iya tak dugu-dugu asai ngerambak batu galang segala. Dini pan jala enda tekait laban lubuk nya endang ke bejerangku sarang baya.

“Au Saum, tekait ga jala tu kau, Saum. Uji ulihka tu, Saum.  Peda jala tu nyau kubut-kubut ngandang gemian ikan juara ke bemata nekang jerenang,” ku Bujang Paku Lawang.

ENDU YAK SEPUNCHAK JALA BENANG

Lalu ketawa dih Sugi mansang nyelam. Dipeda Bujang Paku Lawang, Sugi  nyelam tang iya ke bendar, Sugi tak lalu nyau terengkah di panggau Endu Yak Sepunchak Jala Benang, Endu Dara Chenaga Umbang Pinang. Nya ga Bunsu Baya Beukir Dada Pemuchuk Rebung Mang. Nya ga Bunsu Jagu Ke Puntul Iku Betangkal Jarang. Sugi labuh di panggau ke begurau tuntun berang.

“Au lalu dih ambai aku, lalu,” kenu ku jaku Bunsu Baya.

“Au ambai, keba legai kayu bansu, aku tu endang datai ati ka lalu,” kenu ku Sugi. Seduai pan lalu duduk entap baka ke niap singkap milang mata wang. Seduai duduk begelumu nunga baku sarang pinang.

“Au dih ambai, kemaya dih nuan datai ke nemuai nyundang pinang? Aku ga nemu nuan ke nganjung ambai nuan Endu Sedinang,” pia ku jaku  Bunsu Baya Ke Beukir Dada Pemuchuk Rebung Mang.

“Au dih ambai wai. Tu sebulan nandan di langit, setaun nampun di bukit aku dibai Bujang Paku Lawang beruji, bepekitka pengering penegar tulang mansang, dibai iya bibat penapat inat pengering tulang. Nya alai aku kediri-diri seorang-orang,” ku Sugi.

“Anang ga nuan tusah ambai. Tu perampang pinang penguji dih perinyai ambai sulu ati enggi aku Sugi. Uji terima nuan enggau tapa jari. Tu ambi nuan ke ubat kebal nyadi tak sehari-hari nuan berujan pendawan mata besi tak nadai raji mesai abi sayat kemelang. Nya alai tu perampang pinang idup. Tu terima nuan enggau tapa ujung kukut, ambi nuan ke ubat kebal penutup nangkup dadup dada ngeruang.  Ubat empelias bisi ga ditu ambai ngambika nuan enda kena tipas punggai seligi pinang,” kemah ku jaku Endu Yak Sepunchak Jala Benang.

Nya alai nyau leju seduai iya ke bejaku kelulu nyampau dikenang, Sugi madahka diri pulai beguai napatka penyurai rumah panjang enggaika orang irau ati meda iya nadai pulai enggau Bujang Paku Lawang. Nya alai Bujang Paku Lawang udah pulai, nadai mih iya nganti Sugi diau dia agi. Tak beguai-guai iya bekayuh, ngayuhka berangai bangkung jungkang napatka peregah rumah nyementang. Dia iya lalu ngemegauka sida serumah madahka Sugi udai mati, udah ke nyelam jala diempa baya ke benyawa nukangka rang.

Dia Sedinang lalu nyabak di awak pelangka dada, liur tepanchur ngundur nyawa, labuh selimas ai mata.

“Au Sedinang, nama guna nuan enggau orang ke jai lansang kedubang, ke beli nimbun penyai orang? Tu bisi ganti Bujang Sugi. Tu aku, Bujang Paku Lawang,” kemah ku jaku iya nganu Endu Dara Sedinang.

Dara Sedinang enda nyaut sepatah mukut padi bangang, enda nimbas patah beras nimbal jaku dikenang. Leju sida ke begau di sekayu randau rumah nyementang, dia Sugi pan lalu bejaku enggau Bunsu Jagu, ke Puntul Iku Baka Belia Indai Abang.

“Au dih kau ambai, aku nginjau ulun tuai enggi nuan ambai nganjung aku pulai laban nadai jalai aku ke nyemerai angkat nyemerang. Aku nginjau Jadu ulun dulu nuan. Nya ga ambi aku ke berangai indu perau ensaraka pupu gumbang belinggang,” ku Sugi.

Beguai-guai Bunsu Baya bejaku enggau ulun tuai iya ngasuh iya nganjung Sugi pulai. Peda nuan baya mua pemesai-mesai; mesai rampa tikai senggang. Peda belakang baya chukup alai bejalai betambak singkang. Peda tungku enggi baya indu sigi dugu-dugu baka gerugu galang melintang.

Dia baya seduai Sugi lalu mupuk, Sugi nepan di belakang baya. Tak enda berasai alai seduai iya datai di pengkalan entak sengkulan tali likang. Sugi laki Sedinang pan lalu mai baya niki ke rumah nunda-udi iya. Peda lengan kanan enggi Sugi tak ngenggam gemian ikan labang, dibai iya pulai, tak nyau irit iya bejalai nengah jalai besai udai mensiang.

SUGI DINAJUNG ULUN BUNSU BAYA PULAI

Nya alai begau mih orang sekayu rumah landu tak munyi kena pulau bala nyerang. Dinga mua pengerami richah sida serumah tak munyi ke nyembah raja mansang bedagang. Orang pan meda Sugi betunda-udi enggau baya. Dia orang mayuh, orang banyak, ke di punggai puting setak pemayam punggang enggau orang ke di tengah rumah nyau rari, tama ke bilik dalam ruang magang-magang.

Dia dih ulun Bunsu Baya lalu bejalai gadai-gadai nengah peretang rumah panjai. Iya tak nyau napatka ruai Bujang Paku Lawang. Dia Bujang Paku Lawang tak belanda pulai ke bilik. Baya pan nitih iya ke bilik. Iya niki ke sadau masai puput kebau kemarau lega langkang lalu manjung sigi kaung-kaung munyi ke mesukka kebung langit ngeruang. Iya madahka diri mati nengali hari, danjan nengali bulan, tumbang nengali bintang, laban baya dibai Sugi laki Sedinang.

Sugi lalu ngangau meda Bujang Paku Lawang ke udah abis bendar ati.

“Oh, pulai nuan Jadu Baya Indu Puntul Iku Betangkal Jarang. Pulai nuan ulun tuai baya bebangai napatka radai di pantai tanah nunggang,” kemah ku jaku Sugi.

Tak nurun baya sigi gadai-gadai nengah penyurai rumah panjang lalu niti sentali jalai ulang. Iya pan lalu terejun ke ai nadai agi ditentang bala orang.

Oleh JANTAN UMBAT

See author's posts


Ngenang pengandal berikan, beburu

BALA anak Iban ke ada sereta mansang besai di menua ulu jarang enda setuju madah mayuh penguntung diau di menua dikelingi babas, mangkang sungai enggau ai beresi.

Jarang mega nyakal penemu pasal pengandal enggau pengangkun ati diau ba menua ulu, jauh ari asap enggau bunyi inggar entuka ba menggeri. Daun babas ti gadung, angin beresi menua ulu enggau endur ti likun endang enda ulih dibanding sereta disemekih menggeri. Pendiau di menua pesisir mega jauh ari mayuh ari ulih jai baka ngerampas beg, enchuri masuk sereta nyerungkai rumah, ngerumpak enggau bepuluh-puluh ulah bukai ti ngenataika penanggul, penusah enggau pemerinsa.

Mayuh mega muji pemudah ngulih sereta ngasaika penyamai lauk sungai ti sigi chukup manah ka tubuh laban kurang belemak. Ngena awak tu kitai ulih meratika sekeda penyamai lauk sungai menua ulu nyengkaum pengandal berikan, beburu.

Semua bansa lauk nya baka ikan, undang, lelabi enggau pama sereta utai bukai endang nyamai dempa enti dilulun (tauka dipansuh), dilempis tauka sebarang jalai panduk nitih peneka ati diri empu.

Penulis gagit bendar makai undang, enda ngira iya undang kudung (dipansai ba ai deras di menua ulu), undang empunuk tauka undang begalah ba ai datai pasang.  Tang undang begalah meh pengabis nyamai taja pan diatu rega sida tu manggai RM60 sekilo.

Ari semua lauk sungai, nadai lebih berega ari Ikan Empurau ti datai ngagai berates-ratus ringgit rega sekilo taja pan ba sepi aku, ikan Semah nyamai agi. Tang tu nitih jalai sumai mega.

Nya alai laban mar rega mayuh orang madah berega ari meli mas. Iya sempama mas dalam ai. Taja pia, orang beduit sereta deka makai iya enda bedulika nya lalu sanggup mayar sepinggai sampai ngagai RM1,000 enti makai ba restoren di nengeri besai Kuching ditu.

Pia meh pengemar rega ikan Empurau ke mega jarang bisi ditemu dijual ba restoren besai laban nemu orang enda berani nguda ikan nya enti ukai orang kaya, orang ke bisi duit lalu keran deka makai ikan nya.

Tang taja iya mar, endang sigi bisi ga orang enda bedulika pengemar iya lalu tetap nguda tauka meli ikan nya laban keran deka ensepi penyamai iya – ngenang penyamai endang amat nyamai, laban penulis sekali bisi ampit makai ikan Empurau ke berega mina RM86 pemanah iya pemesai lebuh bisi dijual orang di pasar Julau dalam taun 1989 kelia. Ikan nya dipanduk kukus ba siti kedai makai di pasar Julau. Maya nya rega ikan Empurau nya agi urung RM90 sekilo tang jarang bisi dijual di menua Julau.

Jam diatu Ikan Empurau abis nadai berega sampai ngagai RM700 sekilo ba makit. Nya alai orang ti bulih ikan nya di menua ulu din baka ba ulu ai Batang Rajang, Batang Balui, Batang Baleh enggau ai bukai endang lalu amat beduit.

Kebuah ti mar nya laban ikan tu sigi ikan dikelandik semua raban bansa, ukai bansa Iban aja tang sida menyadi kitai bansa China ke ngujungka ikan nya chukup berega. Enti dulu orang madah ikan Semah enggau Tengadak amat nyamai, tang diatu semua orang balat agi bekelandikka ikan Empurau ke bisi dua bansa, iya nya Empurau Burak enggau Empurau Mirah.

Nyadi Empurau Burak tu jarang agi ditemu tauka ulih mensia mayuh tang berega murah agi, iya nya urung RM650 sekilo diatu.

Beduduk ari tu, enti bisi jalai anang enda nguji ngiga jalai nginang Ikan Empurau ambika jual sereta ungkupka empa diri empu. Enti alai nupi iya chun sereta ngena pemanah nadai kebuah iya enda ulih idup enggau likun sampai chukup besai lalu ngenataika untung besai enti dijual. Kitai pan tentu chukup puas hati ensepi penyamai iya enti udah datai ba pemesai ti chukup, kelebih agi Empurau Mirah. Taja pia, Empurau tupi ba ai matung baka dalam pegung tetap alah penyamai bebanding enggau Empurau ti idup ba endur pendiau asal iya baka dalam sungai endur ai rarat.

“Laban ke nyamai sereta berega meh mensia mayuh ke bisi awak endang keran ngulihka Empurau, iya nya sida ti nguan menua ulu, kelebih agi muak ngagai ulu Batang Rajang enggau pati iya baka Baleh enggau Balui. Tang anang ngiga ba ai menua ili laban ai ti dikerinduka ikan Empurau nya ai menua ulu,” ku siku berasal ari menua Kapit tang udah lama diau mendam di Kuching.

“Ikan baka Empurau enggau Semah endang ditemu beranak, betelesak ba Ulu Batang Rajang, Ulu Baleh, Ulu Katibas enggau Ulu Balui, ku iya.

Perintah endang lama udah merambu sereta bejalaika pengawa deka terus ngidup sereta nambah pemayuh ikan Empurau enggau sekeda ikan ti nyamai agi baka Semah, Tapah, Tengadak enggau sekeda ikan menua ulu bukai. Siti ari jalai nupi nya ngena sistem tagang ti dipejalaika di Kapit enggau di Serian. Di Betong, di Kanowit enggau di Miri sereta di Limbang pan bisi ga udah sungai dilepaska sekeda bansa ikan awakka idup besai lalu dijaga enggau manah.

Reti sistem tagang nya, ikan ditupi ba sungai dalam bungkur sistem nya nadai tau diambi sengapa, laban sida ditejuka mansang besai lalu mina tau diulih, tauka diketau enti bisi guna tauka ungkup dijual. Keba sida di Betong ke bisi sekeda ai sungai udah alai ngelepaska anak ikan awak iya besai sereta lalu beranak betelesak lalu projek baka nya dipungkal ulih Sapit Kepala Menteri Dulu Suba Datuk Patinggi Tan Sri Alfred Jabu Numpang ke mega sebedau tu nyadi Menteri Betanam Betupi enggau Pemansang Menua Pesisir.

Projek nya deka disungkakka manah agi sistem pejalai ai awakka ai enda matung tang ulih rarat kin kitu ngambika ikan nya asai ti diau dalam sungai. Sistem pejalai ai nya mega deka nyungkakka agi kapasiti (pemayuh peranak) enggau kualiti Ikan Empurau, pia ku jaku Jabu maya bejadika palan alai nupi ikan nya.

Nyadi ngagai diatu, Sada Sarawak nadai nerima berita pasal pengujung projek tu tang mina ninga projek tu bejalai enggau manah.

Ba menua kami udah kurang ikan diatu tang endang kenyau ari kelia nadai kala bisi Ikan Empurau tauka Tengadak. Naka ikan ti bisi menya nya Ikan Tengas (anak Semah) tauka Tengih niti sebut sekeda orang. Tang Tengas nadai kala nyadi Semah laban selalu diginti tauka dipigo, dipukat enggau ulih jalai bukai ba ulu sungai. Penulis empu rindu bendar nginti ngulihka Ikan Tengas agi mit suba. Jalai nginti Tengas tu bejalai ba ngili ai deras ngena umpan buntak duut. Kelia endang enda tau terengkah ginti endang lalu disambar Ikan Tengas. Laban ikan nya rangka nya alai sida nadai kala nyadi Semah laban udah ulih anak mensia maya agi mit.

Ikan Tebalang mega sebansa ikan ti rangka sereta mudah deka makai ginti. Numbas penyamai tang enti dilulun tauka dilempis abis ga asi dua chapak. Tudah pangan maya agi biak suba bebendar amat belaukka Tebalang. Enti nadai lauk, nurun aja nginti endang jarang lebu. Meresih Ikan Tebalang setempap jari pemesai enti diguring.

Ni jalai manduk tauka nyumai lauk sungai endang nyamai magang. Enda sabar nganti awak pulai ke menua nguji nasit migo tauka nyuluh ba ai kami di pati Krian, Saratok.

Nya alai anang kelalu lama pereman di menggeri ninggalkan menua diri di ulu sungai. Ading meh penyamai lauk menua ulu.

Oleh TELESA EMPERAN

See author's posts


Malaysia boleh hantar angkasawan kedua jika negara stabil – Sheikh Muszaphar

KUCHING: Ketabilan politik dan kerajaan futuristik akan memberi laluan kepada Malaysia untuk merealisasikan misinya menghantar angkasawan kedua pada 2030, kata angkasawan pertama negara Datuk Dr Sheikh Muszaphar Shukor.

Beliau berkata, inisiatif di bawah rangka tindakan Agensi Angkasa Negara Malaysia itu bertujuan menghantar angkasawati atau angkasawan wanita pertama negara ke Stesen Angkasa Antarabangsa (ISS) dan pusingan pemilihan dijangka pada 2025 atau 2026.

“Rangka tindakan itu adalah untuk mencari angkasawati, jadi seorang (angkasawan) wanita kali ini dan saya berharap individu itu adalah dari Sarawak,” katanya kepada media selepas menyampaikan ceramah sempena penganjuran pameran replika bulan yang diberi nama Muzium of the Moon di Muzium Budaya Borneo di sini, malam tadi.

Pada 2013, dilaporkan Malaysia di bawah Kementerian Sains, Teknologi dan Invoasi (MOSTI) dijangka menghantar kumpulan kedua angkasawan untuk menjalankan pelbagai tugasan penyelidikan di ISS menjelang 2016.

Mengenai pameran itu, beliau berkata muzium berkenaan digalakkan untuk merancang lebih banyak aktiviti pada masa akan datang yang dapat menyemai minat pengunjung muda untuk menjadi doktor, saintis dan jurutera.

Terdahulu dalam ceramah motivasi bertajuk “Perjalanan ke Angkasa”, Dr Sheikh Muszaphar yang mengembara ke angkasa pada 2007 berkata kerajaan Sarawak memainkan peranan penting untuk mencetuskan minat pelajar Sarawak untuk menceburi bidang sains, teknologi, kejuruteraan dan matematik (STEM).

Sementara itu, Menteri Pelancongan, Industri Kreatif dan Seni Persembahan Sarawak Datuk Seri Abdul Karim Rahman Hamzah berkata penganjuran Museum of The Moon itu memberi pendedahan yang perlu kepada penuntut universiti dan pelajar sekolah mengenai pendidikan STEM khususnya tentang bulan.

Beliau berkata pameran seperti itu seiring dengan Strategi Pembangunan Pasca-COVID-19 Sarawak 2030 (PCDS 2030) bagi mengiktiraf kepentingan menggabungkan sains.

“Walaupun kita masih jauh dari segi penerokaan angkasa lepas, masyarakat yang berasaskan sains dan data mesti diwujudkan sebagai asas kukuh untuk pertumbuhan masa depan dalam pendidikan STEM di semua peringkat,” katanya dalam ucapan perasmian.

Penganjuran pameran bulan itu merupakan julung kali diadakan di Malaysia bermula 17 Jun sehingga 5 Ogos, memaparkan karya seniman Luke Jerram dari United Kingdom yang terkenal dengan hasil seni berskala besar.

Pengunjung akan terpukau menyaksikan replika besar bulan yang digantung di bahagian tengah muzium yang dinyalakan lampu di permukaan sfera, berukuran tujuh meter diameter, menampilkan imej terperinci permukaan bulan daripada Pentadbiran Aeronautik dan Angkasa Lepas Kebangsaan (NASA). – Bernama

See author's posts


Pelaksanaan projek pertanian moden diperkembang

PANTU: Perlaksanaan projek pertanian moden di kawasan Dewan Undangan Negeri (DUN) Bukit Begunan nanti akan terus diperkembang sejajar dengan Perancangan Strategik Jawatankuasa Pembangunan Sri Aman (SADA) 2021-2030.

Wakil rakyatnya, Datuk Mong Dagang berkata, usaha berkenaan terbukti apabila Kerajaan Sarawak merancang mahu membuka membuka Pusat Pengumpulan, Pemprosesan dan Pembungkusan (CPPC) Lachau untuk kepentingan para petani di sini.

“Untuk makluman, pembukaan CPPC Lachau telah pun dirancang dengan pusat itu nanti akan berfungsi sebagai pusat pengumpulan dan pemprosesan hasil pertanian yang akan memberi manfaat terutamanya kepada para petani di Daerah Kecil Pantu.

“Antara hasil pertanian yang akan dikumpul dan diproses di sini misalnya adalah rambutan. Hasil rambutan tersebut akan terus diproses untuk produk hiliran seperti jem, rambutan kering dan produk makanan tin,” kata beliau.

Beliau ketika menghadiri Community Extension Outreach Programme (CEOP) anjuran Jabatan Pertanian Daerah Pantu di Selanjan Sebemban Asal juga memberitahu penubuhan CPPC Lachau juga akan dapat mengelak berlakun lambakan hasil rambutan di kawasan ini.

Selain cadangan penubuhan CPPC Lachau, projek pertanian moden bagi kawasan DUN Bukit Begunan kata Mong juga turut diperhebat dengan adanya Projek Penanaman Kacang Sacha Inchi di Sapak, Pantu pada masa sekarang.

“Penanaman Kacang Sacha Inchi di Sapak, Pantu ini adalah yang terbesar dalam dalam negara kita apabila projek pertanian moden itu telah melibatkan penggunaan tanah seluas 20 hektar di kawasan tersebut.

“Projek ini bakal memberi keuntungan kepada penduduk yang terlibat memandangkan minyak omega yang dihasilkan oleh tumbuhan itu kian mendapat permintaan daripada penggunanya dalam negara ini pada masa sekarang,” katanya.

Justeru, Mong berharap agar penduduk terus memberi sokongan terhadap Perancangan Strategik SADA 2021-2030 ini demi mempercepatkan lagi proses pembangunan Bahagian Sri Aman khususnya DUN Bukit Begunan pada masa akan datang.

Beliau ketika hadir pada CEOP itu turut mengumum peruntukan sebanyak RM10,000 kepada Jawatankuasa Kemajuan dan Keselamatan Kampung (JKKK) Rumah Marphy Selanjan Sebemban Asal dengan RM5,000 diumum kepada biro wanita JKKK tersebut.

Terdahulu CEOP anjuran Jabatan Pertanian Daerah Pantu ini bertujuan untuk mempertingkatkan pengetahuan, kesedaran dan kemahiran penduduk dalam sektor pertanian moden luar bandar bagi DUN Bukit Begunan.

Ia juga bertujuan untuk mempertingkat pendapatan dan taraf hidup keluarga tani di sini dengan antara strategi perlaksanaan CEOP ini adalah melaksanakan latihan, latihan in-situ dan lawatan ke projek pertanian yang sudah berjaya.

Oleh Valentine Ngumbang

See author's posts


Harimau Sumatera ditemui mati di Indonesia

JAKARTA: Seekor harimau Sumatera ditemui mati di kawasan pemuliharaan di Siak, dekat wilayah pentadbiran Riau petang kelmarin dalam keadaan satu daripada kakinya tersangkut di perangkap dawai.

Bangkai harimau jantan itu ditemui oleh seorang penduduk yang melalui kawasan itu untuk pergi memancing berhampiran Kampung Minas Barat sebelum dilaporkan kepada pihak berkuasa tempatan yang kemudian menghubungi Agensi Pemuliharaan Sumber Asli Riau (BKSDA).

Kira-kira pada jam 5 petang (waktu tempatan), pasukan BKSDA tiba di kawasan untuk mengambil bangkai harimau terbabit.

“Kaki kanan hadapan harimau itu cedera teruk akibat terpijak perangkap tersebut. Lukanya sangat dalam hingga menyebabkan jangkitan.

“Berdasarkan keadaan bangkai harimau itu, ia mungkin telah mati kira-kira seminggu akibat dehidrasi,” kata ketua pasukan BKSDA, Suharyono semalam.

Pasukan itu kemudian membawa bangkai harimau tersebut ke ibu pejabat BKSDA di Pekanbaru untuk tujuan bedah siasat.

Katanya, seekor bangkai khinzir turut ditemui berhampiran jerat tersebut, menunjukkan bahawa harimau itu mungkin menjadi sasaran pemburu haram.

Harimau Sumatera ialah satu-satunya spesis harimau Kepulauan Sunda yang masih hidup dan telah disenaraikan sebagai haiwan terancam dalam Senarai Merah Kesatuan Antarabangsa Pemuliharaan Alam Semulajadi (IUCN) sejak tahun 2008.

Anggaran dari Kementerian Alam Sekitar dan Perhutanan menunjukkan populasi harimau Sumatera liar pada bulan Disember 2018 tidak lebih dari 600 ekor kerana kehilangan habitat dan menjadi mangsa aktiviti pemburuan haram. –AFP

See author's posts


Laporan Sarawak Report berunsur fitnah

NURZILLA MOHAMAD

SIBU: Menteri Muda Pendidikan, Sains dan Penyelidikan Teknologi Dr Annuar
Rapa’ee menafikan sekeras-kerasnya laporan portal Sarawak Report yang
melaporkan peruntukan bantuan makanan Covid-19 dari Kerajaan Sarawak untuk lima
kawasan DUN di Sibu diletakkan di bawahnya.

Tegasnya, laporan portal Sarawak Report itu adalah salah dan fitnah
semata-mata.

“Sarawak Report melaporkan perkara yang tidak benar. Saya tidak tahu
dari mana mereka mendapat maklumat sedemikian.

“Tolonglah bertaubat, jangan lagi mengeluarkan kenyataan yang tidak
benar. Rakyat sedang lapar, jangan berpolitik pada masa ini,” katanya pada
sidang media di Pejabat Residen Bahagian Sibu, semalam.

Sehubungan itu, beliau berkata semua peruntukan disalurkan terus kepada
Pejabat Residen Bahagian Sibu yang mengendalikan Jawatankuasa Pengurusan
Bencana Bahagian Sibu (JBBS) dan dipengerusikan oleh Residen Bahagian Sibu,
Charles Siaw.

Katanya, JBBS akan mengendalikan semua urusan pembelian bekalan makanan,
termasuk mengurus semua dokumen.

“Apa sahaja berkaitan dokumen, pembelian bekalan dan semuanya adalah
dilakukan oleh jawatankuasa, saya hanya memantau bagi memastikan semua bantuan
ini sampai kepada penerima.

“Oleh itu, apa yang ditulis oleh Sarawak Report ini adalah fitnah
semata-mata,” katanya lagi.

Dr Annuar memberitahu lagi, bantuan telah mula disalurkan kepada penerima
bermula Isnin lalu, tanpa mengira kawasan pembangkang ataupun tidak.

“Dudong adalah kawasan pembangkang, di sini 100 lebih pemohon telah
menerima bantuan mereka.

“Bukit Assek sebanyak 100 lebih sudah kita bantu, begitu juga dengan
kawasan Pelawan. Jadi, dari mana mereka mendapat maklumat bahawa kawasan
pembangkang tidak menerima bantuan,” katanya.

Dalam pada itu, satu kumpulan WhatsApp yang dibarisi wakil rakyat dari
parti pembangkang turut ditubuhkan bagi memastikan tidak ada rakyat yang
terputus bekalan sepanjang tempoh pelaksaan Perintah Kawalan Pergerakan (PKP)
ini tercicir.

Kumpukan WhatsApp itu dibarisi Ahli Dewan Undangan Negeri (ADUN) Bukit
Assek Irene Chang, ADUN Pelawan David Wong, Ahli Parlimen Sibu Oscar Ling, Ahli
Parlimen Lanang Alice Lau, termasuk Ahli Parlimen Julau Larry Sng dan Ahli
Parlimen Selangau Baru Bian.

“Setiap hari saya mengemas kini semua maklumat berkaitan pengagihan
bantuan kepada mereka di dalam kumpulan WhatsApp berkenaan,” ujarnya.

Sementara itu, menurut Dr Annuar, JBBS telah menubuhkan WhatsApp Center
supaya pengagihan bantuan kepada mereka yang layak menjadi lebih sistematik dan
lancar.

Menerusi sistem berkenaan, katanya, mereka telah menerima sebanyak 1,671
permohonan pada hari Ahad (5 April) dan 635 permohonan pada Isnin.

“Daripada jumlah itu, kita telah mengagihkan bantuan kepada 357
penerima dari lima kawasan DUN di sini.

“Jumlah ini adalah hanya untuk pemohon menerusi WhatsApp Center
sahaja, bagi kawasan rumah panjang kita akan agihkan sebaik sahaja bekalan
sampai tidak lama lagi,” katanya.

See author's posts


Covid-19 mungkin beri kesan ke atas reka bentuk perumahan

KUALA LUMPUR: Perunding hartanah global bebas, Knight Frank menekankan pandemik Covid-19 boleh memberi kesan ke atas penawaran jangka pendek dan reka bentuk perumahan jangka panjang di seluruh dunia.

Menurut kaji selidiknya yang dijalankan dalam kalangan 160 pemaju global di 22 negara, hampir enam daripada 10 pemaju global telah menangguhkan projek mereka berikutan penularan virus, yang telah memutuskan rantaian bekalan dan menyebabkan pihak borong memikirkan semula mengenai cara dan lokasi yang ingin didiami orang.

Bagi yang mempunyai projek tertangguh, lebih empat daripada 10 pemaju sedang melakukan perubahan ke atas reka bentuk yang sebelum ini telah dianggap siap, menurutnya dalam kenyataan.

Walaupun pemaju mungkin mengekang keinginan untuk membentuk semula pembangunan secara radikal pada peringkat awal, namun kaji selidik Knight Frank mendapati wujud keinginan untuk mempertimbangkan perubahan berpotensi susulan Covid-19 termasuk bagi ruang untuk rumah pejabat; kehidupan lebih sihat dan hijau; tarikan bandar, skim penggunaan bercampur-campur; berhampiran rumah dan paparan maya.

Sekutu Knight Frank, Flora Harley berkata, kaji selidik itu juga meneliti beberapa kekangan terbesar yang dihadapi pemaju iaitu pendanaan, dengan kurang satu pertiga responden mengatakan ia menjadi kebimbangan utama mereka.

Beliau berkata kekangan seterusnya ialah ancaman percukaian dan pengawalseliaan lanjutan ke atas pasaran hartanah serta sekatan perancangan dan perjalanan namun pada tahap lebih rendah memandangkan sekatan akan diatasi dalam jangka terdekat.

“Bagi masa depan, dua mesej yang jelas iaitu bagi pemaju, Covid-19 telah mempercepatkan trend yang sudah sedia wujud dalam projek binaan baharu, sementara bagi pembeli pula fleksibiliti adalah kuncinya.

“Pembeli mencari ruang penghidupan serba boleh yang menyokong kerja yang cekap, dan pada masa sama membolehkan pengasingan untuk kehidupan berumah bagi menggalakkan kesihatan dan kesejahteraan,” kata Pengarah Bersekutu, Pemasaran Projek Kediaman Antarabangsa, Knight Frank Malaysia, Dominic Heaton-Watson.

See author's posts


DUN: 220 projek siap manfaatkan 594 isi rumah

KUCHING: Sebanyak 220 daripada 298 projek di bawah program Pelan Induk Bekalan Air dan Grid Air Sarawak telah berjaya disiapkan.

Menteri Utiliti dan Telekomunikasi Sarawak, Datuk Julaihi Narawi berkata, pelaksanaan program ini menggunakan dana alternatif yang telah diperuntukkan oleh Kerajaan Sarawak berjumlah RM4 bilion bagi melaksanakan 298 projek bekalan air tersebut.

Katanya, Program tersebut merangkumi pelaksanaan beberapa projek yang dikenal pasti di bawah Program Grid Bekalan Air Sarawak, Program Bekalan Air Alternatif Sarawak(SAWAS), pengurusan Kadar Air Tidak Terhasil(NRW), Pendigitalan Sistem Bekalan Air dan kerja-kerja penambah baikan sistem bekalan air sedia ada.

“Sebanyak 69 projek sedang dalam pelbagai peringkat pelaksanaan, manakala sembilan lagi projek dalam peringkat tender dan pembinaan projek tersebut akan bermula 2023.

“Dengan siapnya projek-projek ini kelak, saya yakin bekalan air di kawasan luar bandar akan dapat di tambah baik.

“Tiba masanya kita me langkah ke fasa jangka masa sederhana untuk meneruskan pelaksanaan Program Grid Bekalan Air Sarawak, SAWAS, NRW, dan Pendigitalan Sistem Bekalan Air dan semua program ini telah digariskan di bawah Strategi Pembangunan Pasca Covid-19 (PCDS) 2030,” katanya.

Beliau berkata demikian ketika menggulung perbahasan di sidang Dewan Undangan Negeri hari ini.

Julaihi juga menyatakan bahawa sehingga kini, sebanyak lima pakej SAWAS Fasa 1 telah siap yang bernilai RM50 juta yang memanfaatkan 594 isi rumah. Fasa 2 melibatkan pelaksanaan 22 pakej SAWAS yang bernilai RM135 juta dan 13 pakej daripadanya telah siap. SAWAS Fasa 2 ini akan memberi manfaat kepada 1,548 isi rumah.

Selain itu, Julaihi juga menerangkan bahawa sehingga Disember 2021, purata kadar NRW untuk keseluruhan Sarawak adalah 45 peratus berbanding dengan 46 peratus pada 2020.

“Kadar NRW yang masih tinggi telah memberi cabaran besar untuk mencapai pengurangan kepada 25 peratus menjelang 2030.

“Untuk menangani isu ini, Kementerian saya melalui semua agensi bekalan air telah melaksanakan program pengurusan pengurangan NRW secara holistik.

“Antara skop program tersebut adalah penggantian paip lama, penggantian meter air yang lama dan tidak berfungsi, pemantauan dan kawalan kebocoran sistem bekalan air, pelaksanaan Geographical Information System (GIS), pembentukan dan pemantauan melalui District Metering Areas (DMAs) dan pengurusan tekanan air,” katanya.

Oleh SHAHRUL QAIZAT

See author's posts


PKPP: Masih ramai ingkar jarak fizikal

KUALA LUMPUR: Tidak memakai pelitup muka di tempat awam dan tidak mengamalkan penjarakan fizikal adalah antara kesalahan masih banyak dilakukan orang ramai walaupun ia antara prosedur operasi standard (SOP) diwajibkan sepanjang Perintah Kawalan Pergerakan Pemulihan (PKPP).

Ia terbukti apabila daripada 131 tangkapan dibuat kerana ingkar PKPP semalam, dua kesalahan tersebut mencatat jumlah paling ramai ditahan iaitu 73 (aktiviti yang menyukarkan penjarakan fizikal) dan 31 lagi tidak memakai pelitup muka Menteri Kanan (Kluster Keselamatan) Datuk Seri Ismail Sabri Yaakob berkata kesalahan lain ialah gagal menyediakan peralatan/catatan keluar masuk (20), langgar perintah kuarantin (2), premis beroperasi lebih masa (4) dan premis beroperasi tanpa lesen perniagaan (1).

“Bagi Operasi Benteng pula, seramai 67 pendatang tanpa izin dan empat tekong ditahan semalam kerana cuba memasuki negara ini secara haram melalui lorong-lorong tikus.

“Operasi turut membuat rampasan melibatkan satu bot dan empat kenderaan darat,” katanya dalam kenyataan di sini semalam.Ismail berkata bagi kuarantin wajib sejak 24 Julai sehingga Sabtu lepas, seramai 23,590 individu dari 32 negara telah pulang ke tanah air melalui pintu masuk sempadan antarabangsa.

Beliau berkata mereka ditempatkan di 68 hotel dan empat Institut Latihan Awam (ILA) serta institusi pengajian swasta di seluruh negara.“Daripada jumlah itu, seramai 9,162 individu sedang menjalani proses kuarantin wajib manakala 66 individu dihantar ke hospital untuk rawatan, manakala 14,362 lagi individu telah didiscaj dan dibenarkan pulang,” katanya.

Sementara itu, beliau berkata sejak 30 Mac, sebanyak 9,849 operasi sanitasi awam merangkumi 134 zon dilaksanakan melibatkan 12,965 premis yang terdiri 2,706 pusat perniagaan, 5,703 bangunan kerajaan, 1,596 kawasan perumahan termasuk Projek Perumahan Rakyat (PPR), 2,606 tempat awam dan 354 pasar raya.- Bernama

See author's posts


Motif remaja tingkatan lima bunuh diri tinggal tanda tanya

KUCHING: Kelihatan murung dan resah, motif bunuh diri seorang remaja berusia 17 tahun dari  Kampung Sibuluh Jalan Bau-Lundu sekitar 4.00 pagi tadi tinggal tanda tanya.

Menurut saksi yang juga adik kepada mangsa berkata, beberapa hari sebelum insiden bunuh diri, abangnya kelihatan resah, seolah-olah kecewa, namun masalah tidak dikongsikan kepada ahli keluarga.

Kejadian diketahui apabila ibu kepada mangsa terkejut dengan bunyi penggera telefon bimbit yang tidak dimatikan mendorong ibunya naik ke tingkat 1 rumah bagi menggerakkan anak tersebut.

Ibu bertindak membuka pintu bilik anaknya itu namun berkunci.

Ibu turut menghubungi anaknya itu namun tidak dijawab dan penggera telefon bimbit pun tidak dimatikan.

Berang dengan keadaan itu, bapa kepada remaja berkenaan bertindak menendang pintu bilik anaknya dan mendapati anaknya gantung diri di dalam bilik tidurnya itu.

Menurut bapa kepada mangsa, Amiel Amstine Augustine, mangsa yang masih belajar di Tingakatan Lima sedang tidur di tingkat atas rumah tersebut.

Kejadian pagi tadi mengundang rasa dukacita kepada kedua-dua ibu bapa dan adik beradik mangsa.

“Adiknya datang membantu tetapi gagal menghidupkan Amiel,” luah bapa mangsa yang menangisi pemergian anaknya itu.

Polis berada di lokasi untuk mengambil keterangan dan mayat dibawa ke rumah mayat Bau untuk dibedah siasat.

Oleh Connie Chieng

See author's posts


“Tugas getir sepanjang karier saya” – Hodak

KETUA Jurulatih Kuala Lumpur (KL) City FC Bojan Hodak menyifatkan aksi final Piala Malaysia 2021 menentang Johor Darul Ta’zim (JDT) adalah tugas paling getir sepanjang kariernya dalam kancah Liga Malaysia (Liga-M).

Pengendali berasal dari Crotia itu berkata ia disebabkan skuad kendaliannya hanya mempunyai dua pemain kebangsaan — Kenny Pallraj dan  Muhammad Akram Mahinan , tidak seperti ketika beliau membimbing pasukan Kelantan menjuarai final pada 2012 dan membawa JDT ke pentas final edisi 2014.

Namun, Hodak, 50, berkata semangat kekeluargaan yang tinggi dalam kalangan pemain KL City FC menjadi antara kunci kejayaan pasukan menampilkan prestasi cemerlang sepanjang kempen Piala Malaysia hingga dinobatkan sebagai juara dengan menumpaskan JDT 2-0 malam ini di Stadium Nasional Bukit Jalil, di sini.

“Sebenarnya kami ada dua pemain kebangsaan tetapi ini adalah pasukan yang bekerja keras dan daripada semua pasukan yang saya bimbing dalam kerjaya saya, kami (KL City FC) mempunyai suasana bilik persalinan yang hebat.

Saya tidak memilikinya dalam mana-mana kelab sebelum ini, apabila anda ada suasana seperti ini anda tahu anda boleh melakukan sesuatu,” katanya dalam sidang media selepas perlawanan.

KL City FC mencipta sejarah tersendiri apabila menamatkan penantian 32 tahun peminat Kuala Lumpur untuk melihat pasukan itu kembali menjulang Piala Malaysia dan menafikan  skuad Harimau Selatan daripada mempertahankan gelaran juara yang diraih pada 2019.

Pemain tengah Zhafri Yahya dan kapten pasukan Paulo Josue masing-masing mencetak nama sebagai penjaring pada minit ke-66 dan ke-74 untuk mencipta malam gemilang buat skuad Warga Kota.

Sementara itu, Ketua Jurulatih JDT Benjamin Mora menyifatkan keputusan malam ini sukar diterima selepas pasukan bimbingannya menyasarkan untuk mempertahankan kejuaraan diraih pada 2019.

Namun, beliau mempertahankan taktikal permainan digunakannya selain memuji sikap anak buahnya yang tidak menyerah kalah dan tetap berusaha mencari gol hingga ke penghujung perlawanan.

“Kami tidak berpuas hati dengan keputusan ini, kami datang untuk menang dan menjuarai Piala Malaysia tetapi kami ketinggalan, kami tidak jumpa jalan, ruang yang tepat untuk membina strategi permainan.

Kami tahu gaya permainan kami ialah untuk mencipta, cuba mewujudkan peluang, mencari jalan dan adalah lebih sukar untuk bertahan sahaja, tetapi KL melaksanakan tugas mereka dengan baik, mereka bertahan  tidak melakukan tekanan hanya menanti di padang kami cuba merapatkan jurang dan mereka melakukannya dengan baik,” katanya.  – Bernama

See author's posts


Terpulang budi bicara Premier – Rohani

KUCHING: Ahli Parlimen Batang Lupar, Dato Sri Rohani Abdul Karim menyerahkan kepada budi bicara Premier Sarawak, Datuk Patinggi Tan Sri Abang Johari Tun Openg untuk menentukan kedudukannya pada Pilihan Raya Umum ke-15 (PRU-15) akan datang.

“Saya sebagai Ahli Parlimen P201 memang (saya) akan sentiasa berkhidmat untuk kawasan Batang Lupar,” katanya ketika ditemui pada ‘Program Agihan Bubur Lambuk BERNAS Malaysia di Bazar Aidilfitri Satok di sini, semalam.

Beliau diminta mengulas kenyataan Abang Johari baru-baru ini bahawa terdapat beberapa Ahli Parlimen Parti Pesaka Bumiputera Bersatu (PBB) yang menyampaikan hasrat untuk tidak mempertahankan kerusi mereka pada PRU-15 bagi memberi laluan kepada muka baharu.

Bagaimanapun kata Rohani, beliau tidak tahu menahu desas-desus ada Ahli Parlimen menemui Premier Sarawak untuk menyatakan hasrat berundur.

“Saya tidak pasti siapa yang akan mengundur diri. Berkemunginan ada Ahli Parlimen yang pergi berjumpa Premier Sarawak, Datuk Patinggi Tan Sri Abang Johari Tun Openg untuk menyatakan hasrat tersebut.

“Bagi saya, kita memang sentiasa berkhidmat dan pada masa yang sama kita mengetahui bahawa Abang Johari juga ada perancangan tersendiri,” katanya.

Rohani menjadi Ahli Parlimen sejak 2004 dan pernah menyandang jawatan Menteri Pembangunan Wanita, Keluarga dan Masyarakat dibawah pentadbiran Datuk Seri Najib Razak.

Kini beliau juga adalah Penasihat di Pejabat Premier Sarawak sejak Mei 2020.

Oleh NUR AIN OTSMAN

See author's posts


Cadangan naikkan harga lantai getah sekerap RM3 sekilogram dibawa ke MoF – Fadillah

KUALA KANGSAR: Cadangan menaikkan harga lantai getah sekerap sekurang-kurangnya RM3 sekilogram akan dibawa ke Kementerian Kewangan untuk dipertimbangkan.

Timbalan Perdana Menteri Datuk Seri Fadillah Yusof berkata, cadangan tersebut berdasarkan permintaan dari pekebun kecil yang menyifatkan jumlah tersebut wajar susulan kos input pertanian yang semakin meningkat.

“Sebelum ini dalam Belanjawan 2023 dari RM2.50 telah dinaikkan ke RM2.70, tetapi masih ada permintaan dari pekebun untuk naikkan (harga lantai) lagi.

“Kita akan bawa ke peringkat MOF dan pertimbangkan ikut kemampuan kerajaan,”katanya pada sidang media selepas menyempurnakan ‘flag off’ Trek Komoditi Kementerian Perdagangan dan Komoditi (KPK) Zon Utara di sini, hari ini.

Sebelum ini terdapat cadangan mengkaji semula harga lantai getah sekerap sekurang-kurangnya kepada RM3 sekilogram berbanding RM2.70 yang diumumkan pada Belanjawan 2023.

Sementara itu, Fadillah yang juga Menteri Perladangan dan Komoditi dalam ucapannya berkata Trek Komoditi merupakan program turun padang bertemu pelanggan dan pemegang taruh KPK Tahun 2023.

Program itu menyasarkan tiga zon iaitu Utara Semenanjung, Sabah dan Sarawak. Zon Utara Semenanjung menjadi destinasi pertama Trek Komoditi.

“Elemen utama Trek Komoditi ini ialah memperkasa pekebun kecil dan pemegang taruh yang berkaitan.

Selain itu, saya dapat berjumpa sendiri pekebun, mendengar dan melihat sendiri pelaksanaan keberkesanan dasar, inisiatif dan insentif kerajaan dalam memastikan kesejahteraan rakyat,” katanya.

Fadillah berkata program tersebut juga merupakan satu platform mengumpul maklumat dan pandangan golongan sasar bagi merangka dasar dan mencari pendekatan proaktif dan efektif pekebun kecil dan pemain industri termasuk pengusaha sektor agrikomoditi.

Katanya, lokasi Kuala Kangsar dipilih sebagai lokasi acara ‘flag off’ bagi program ini kerana terdapat nilai sejarah industri getah asli bertapak di Malaysia.

“Ia bermula sejak 1877 apabila 11 anak pokok getah yang dibawa oleh H. J. Murton dari Taman Botani, Singapura ke negara ini berjaya ditanam dan hidup subur,” katanya.

“Sembilan daripada 11 anak pokok getah telah dibawa ke Kuala Kangsar untuk ditanam dan mula berbunga pada 1880 dan mengeluarkan buah pada 1881.

“Pada hari ini, salah satu pokok getah pertama negara masih teguh berdiri bersebelahan Pejabat Daerah dan Tanah Kuala Kangsar,” katanya.

Pokok getah tersebut katanya telah pun berusia lebih kurang 146 tahun.  – Bernama

See author's posts


Kelindan lori ditahan, disyaki langgar PKP

SIBU: Polis telah menahan seorang lelaki merupakan kelindan lori di Jalan Aman
kerana disyaki melanggar Perintah Kawalan Pergerakan (PKP) di Jalan Aman,
tengah malam semalam.

Ketua Polis Daerah Sibu, ACP Stanley Jonathan Ringgit berkata, lelaki
berusia 30 tahun itu ditahan oleh pasukan polis yang sedang mengadakan rondaan
di kawasan tersebut sekitar jam 12.35 tengah malam.

“Pasukan polis telah menahan sebuah motosikal, hasil pemeriksaan lelaki
terbabit gagal memberikan alasan munasabah berada di luar kediaman pada masa
pemeriksaan itu,” jelasnya ketika dihubungi pemberita semalam.

Katanya, lelaki terbabit telah melakukan kesalahan membuat pergerakan tanpa
alasan yang munasabah dan juga Tanpa surat kebenaran Pergerakan (Perintah
Kawalan Pergerakan) yang mana kesalahan itu tertakluk di bawah Peraturan 3(1),
PPPPB (Langkah-Langkah Di Dalam Kawasan Tempatan Jangkitan) (No. 2), 2020 dan
boleh dihukum di bawah peraturan 11(1) Peraturan yang sama.

“Satu borang kompaun telah dikeluarkan ke atas kesalahan yang telah
dilakukan,” ujarnya.

Stanley memberitahu, Orang Kena Kompaun (OKK) itu telah diterangkan dengan
jelas berkenaan kesalahan yang telah dilakukannya serta difahami.

“Saman kompaun telah dikenakan kepada OKK dan telah diterangkan dengan
jelas sebelum ditandatangani,” ujarnya.

Katanya, tempoh selama 14 hari telah diberikan untuk pembayaran kompaun di
Pejabat Kesihatan Daerah (PKD), Wisma Persekutuan Sibu sehingga 25 April ini.

See author's posts


Sambutan Hari Kebangsaan tetap dijayakan

PUTRAJAYA: Sambutan Hari Kebangsaan 2021 akan tetap dijayakan dengan sebaik mungkin walaupun dalam suasana negara masih berperang dengan pandemik Covid-19, kata Tan Sri Annuar Musa.

Beliau berkata, segala persiapan perjalanan sambutan Hari Kebangsaan tahun ini telah dirancang sebaik mungkin, bagi memastikan ia mengikut garis panduan yang ditetapkan Kementerian Kesihatan dan Majlis Keselamatan Negara (MKN).

Ahli Parlimen Ketereh itu berkata, sambutan pada tahun ini diadakan secara fizikal namun jumlah peserta dan tetamu, dihadkan seperti hanya 50 orang tetamu sahaja dibenarkan hadir tanpa sebarang penonton di lapangan.

“Dari segi persembahan juga dihadkan maksima 400 orang kesemua sekali. Tetapi persembahan secara bergilir-gilir supaya pada setiap satu masa jumlahnya tidak melebihi 100 orang melakukan persembahan, dan dapat mematuhi penjarakan fizikal,” katanya kepada media hari ini selepas menyaksikan raptai penuh Sambutan Hari Kebangsaan 2021 di sini.

“Saya berpuas hati dengan segala persiapan, terutama sekali dari segi susunan perjalanan sambutan Hari Kebangsaan yang berbeza dengan tahun lalu,” katanya, serta menambah sambutan tahun ini boleh ditonton melalui kaca televisyen, dengan pelbagai input dan program yang telah disediakan. — Bernama

See author's posts


Zon Maritim pertama terima pensijilan EKSA Cemerlang

SIBU: Agensi Penguatkuasaan Maritim Malaysia (APMM) Zon Maritim Tanjung Manis di sini merupakan zon maritim pertama di Malaysia yang memperoleh pensijilan Ekosistem Kondusif Sektor Awam (EKSA) Cemerlang.

Pengiktirafan tersebut adalah julung kalinya diberikan dari pihak Unit Pemodenan Tadbiran dan Perancangan Pengurusan Malaysia (MAMPU).

Amalan EKSA yang diterajui oleh pihak MAMPU bertujuan bagi meningkatkan budaya kecemerlangan organisasi berimejkan korporat serta melahirkan idea dan aktiviti kreativiti serta inovasi.

Anugerah tersebut disampaikan Pengarah MAMPU Sarawak, Banges Munga kepada Pengarah Zon Maritim Tanjung Manis, Komander Maritim, Mohd. Ariz Md. Kassim di Pejabat MAMPU, pada Khamis lalu.

Menurut Mohd Ariz, pihak Audit Pensijilan EKSA MAMPU Sarawak membuat pengauditan EKSA terhadap bangunan pejabat tiga tingkat Zon Maritim Tanjung Manis berkeluasan lebih kurang 1,095 meter persegi dan mempunyai seramai 44 pegawai dan anggota berlangsung pada 23 hingga 25 September lalu.

“Penerapan EKSA Zon Maritim Tanjung Manis bermula seawal 24 April 2019 dengan galakan Cawangan Inovasi dan Kualiti, Bahagian Khidmat Pengurusan Ibu Pejabat APMM serta dorongan pegawai peringkat atasan Maritim Negeri Sarawak.

“Ia bertujuan bagi penerapan objektif utama cawangan ini kepada peningkatan imej pejabat dalam memupuk semangat kerja berpasukan dan pembangunan inovasi, idea serta kreativiti bagi mengiktiraf usaha setiap individu atau kumpulan secara berterusan”, katanya.

Katanya, penerapan sepenuhnya penglibatan amalan EKSA oleh setiap warga pejabat ini amat menggalakkan selaras dengan panduan oleh pihak MAMPU.

“Syukur dan tahniah kepada setiap warga Zon Maritim Tanjung Manis serta penghargaan juga kepada peringkat atasan yang telah memberikan sokongan berterusan serta pihak-pihak yang terlibat sehingga perolehan keputusan pensijilan EKSA ini walaupun wabak Covid- 19 membataskan persediaan rapi dalam masa yang singkat”, ujarnya.

Oleh Nurzilla Mohamad

See author's posts


Sukan Olimpik Tokyo: Batal atau tunda?

HANYA kurang  tujuh minggu acara sukan terbesar dunia Temasya Olimpik Tokyo disingkap, ramai pihak mahu agar ia dibatalkan gara-gara pandemik Covid-19 yang masih ‘bermaharajalela’ ketika ini.

Acara kejohanan tertinggi itu dijadualkan berlangsung pada 23 Julai hingga 8 Ogos depan dengan semua kontinjen seluruh dunia masih ‘ketakutan’ berhadapan dengan pandemik yang telah meragut ramai nyawa setakat ini.

Justeru, tidak hairanlah jika majoriti peminat sukan negara bersetuju agar acara sukan terbesar dunia ini dibatalkan berdasarkan kaji selidik selama dua hari yang dijalankan oleh Persatuan Penulis-Penulis Sukan Malaysia (SAM) baru-baru ini.

Kaji selidik dengan tajuk ‘Berdasarkan situasi Pandemik Covid-19 yang semakin menular, wajarkah Sukan Olimpik 2021 Tokyo Dibatalkan?’- menyaksikan sebahagian besar peminat sukan tanah air mengutamakan soal keselamatan atlet, lebih-lebih lagi  ketika tuan rumah, Jepun dan dunia kini berjuang melawan virus tersebut daripada terus merebak.

Dalam undian tersebut, sejumlah 87 peratus bersetuju ia dibatalkan manakala 13 peratus lagi tidak bersetuju.

Presiden SAM, Norismadi Abd Manap menjelaskan, usaha yang dijalankan oleh SAM ini bertujuan untuk meninjau pendapat daripada para peminat sukan negara berkaitan penganjuran Sukan Olimpik Tokyo dalam keadaan pandemik Covid-19 semakin mengganas.

“Ini adalah usaha kecil SAM yang hanya mahu melihat keprihatinan peminat sukan tanah air, namun segala keputusan untuk meneruskan atau tidak Sukan Olimpik terletak di tangan IOC dan Jepun selaku tuan rumah.

“Berdasarkan undian yang telah dilakukan, ternyata sebahagian besar peminat sukan berpendapat Sukan Olimpik kali ini wajar dibatalkan berikutan situasi pandemik Covid-19 di negara matahari terbit itu ketika ini,” jelas Norismadi.

Setakat ini, meskipun Jepun berada dalam situasi bimbang dengan penularan gelombang ketiga Covid-19 di seluruh dunia, namun kata putus sama ada temasya sukan tersebut diteruskan atau sebaliknya, terletak di tangan Majlis Olimpik Antarabangsa (IOC).

Sekiranya IOC kekal dengan pendirian untuk meneruskannya, negara-negara anggota tidak boleh menarik diri sewenang-wenangnya tanpa alasan kukuh.

Malaysia sebelum ini pernah menarik diri daripada Sukan Olimpik1980 Moscow sebagai membantah pencerobohan Soviet Union ke atas Afghanistan.

Malah, dilaporkan juga lebih 400,000 rakyat Jepun telah menandatangani pungutan suara untuk membatalkan Sukan Olimpik dan Paralimpik Tokyo menurut laporan agensi berita Sputnik.

Pungutan suara itu dilancarkan pada 5 Mei oleh peguam dan ahli politik terkenal Kenji Utsunomiya.

Ia ditujukan kepada Presiden Jawatankuasa Olimpik Antarabangsa Thomas Bach, Presiden Jawatankuasa Paralimpik Antarabangsa Andrew Parsons, Perdana Menteri Jepun Yoshihide Suga, Menteri Hal Ehwal Olimpik Tamayo Marukawa, Presiden Jawatankuasa Penganjur Olimpik dan Paralimpik Tokyo Seiko Hashimoto dan Gabenor Tokyo Yuriko Koike.

Menurut undian itu, organisasi yang berkaitan kini secara paksa mendorong agar Sukan Olimpik dan Paralimpik Tokyo diteruskan, sementara Tokyo dan wilayah lain, serta semua negara di seluruh dunia sedang berusaha membendung penyebaran virus itu.

“Sukan Olimpik Tokyo tidak akan berlangsung tanpa bantuan daripada pekerja kesihatan, institusi perubatan, dan sumber perubatan yang tidak terkira banyaknya.

“Bagaimanapun, profesional perubatan telah memberitahu orang ramai tidak ada ruang untuk tuntutan perubatan yang lebih banyak… penganjuran Olimpik berkemungkinan tinggi akan menjadi penyebar paling besar dan memburukkan lagi keadaan yang sedang kita hadapi, ” menurut undian itu.

Beberapa undian di Jepun menunjukkan kebanyakan rakyat keseluruhannya mahu Olimpik dibatalkan.

Sebagai tambahan, surat khabar Jepun Asahi Shimbun, rakan rasmi temasya itu turut meminta perdana menteri membatalkan acara itu dengan alasan ancaman berkaitan dengan pandemik terhadap keselamatan awam dan tekanan pada sistem penjagaan kesihatan negara itu.

Pada masa sama, bintang sukan Jepun Naomi Osaka mengakui beliau tidak begitu pasti Olimpik Tokyo patut diteruskan susulan kes positif yang kian meruncing, sambil menyatakan keraguan mengenai temasya itu yang hanya tinggal beberapa minggu sebelum acara pembukaannya.

Juara Grand Slam empat kali itu berkongsi kebimbangan sama dengan rakan pemainnya, Kei Nishikori, susulan Tokyo dan bahagian lain Jepun masih berstatus darurat.

Seorang ahli politik terkemuka turut memberi amaran Jepun wajar membuat ‘keputusan berhati-hati’ berkaitan temasya itu yang juga hanya mendapat sebilangan kecil sokongan masyarakat, menurut tinjauan pendapat dalam talian.

Tegasnya, membatalkan Sukan Olimpik 2020 yang ditangguhkan dari jadual asal tahun lalu ketika pandemik semakin serius, adalah idea yang tidak pernah hilang walaupun terdapat pegawai temasya berulang kali menyatakan akan meneruskannya.

Justeru, dengan situasi pandemik yang semakin mencengkam dunia sekarang, adakah Sukan Olimpik Tokyo ditangguhkan atau dibatalkan walaupun kebanyakan atlet sudah tidak sabar untuk ‘bertempur’ menjulang pingat tertinggi dalam karier mereka nanti?

See author's posts


Mohon kerajaan teliti harga getah – PKPKM

KUALA LUMPUR: Persatuan Kebangsaan Pekebun-Pekebun Kecil Malaysia (PKPKM) meminta kerajaan meneliti isu dihadapi pekebun kecil getah dengan lebih mendalam terutama berkaitan harga komoditi itu yang tidak memberangsangkan.

Timbalan presiden persatuan itu Adzmi Hassan berkata, perhatian terhadap isu berkenaan juga perlu memandangkan pendapatan pekebun kecil getah dengan harga komoditi itu pada masa ini tidak seimbang dengan kos sara hidup kini.

“Alhamdulillah, Perdana Menteri Datuk Seri Anwar Ibrahim sememangnya memahami rakyat dan mempunyai misi mengurangkan kos sara hidup rakyat dan berharap perkara seperti ini dapat dikekal pada masa hadapan.

“Namun demikian jangan kita fikirkan bantuan sekali beri sahaja… perlu cari jalan untuk menaikkan harga getah juga. Contohnya baru-baru ini yang diumumkan oleh kerajaan berhubung peruntukan jalan raya getah, pihak kami tidak tahu macam mana peruntukan itu akan diterjemahkan dalam bentuk kenaikan harga,” katanya.

Adzmi berkata jalan raya getah atau rubber road itu adalah satu cadangan yang bagus untuk membantu pekebun kecil dan sekiranya perkara itu dapat menambahkan permintaan getah dan menjadikan harga bahan komoditi itu meningkat pihaknya amat mengalu-alukan.

“Diharapkan rubber road cadangan kerajaan itu dapat percepatkan sikit pelaksanaannya. Kalau harga getah dapat dinaikkan sehingga RM4 sekilogram pasti ramai penoreh berebut-rebut untuk menoreh getah kerana mereka (penoreh) kurang bersemangat rentetan daripada harga getah kini sekitar RM2.90,” katanya.

Dalam belanjawan 2023, kerajaan bersetuju menaikkan sumbangan musim tengkujuh pekebun kecil daripada RM600 kepada RM800 untuk tempoh empat bulan bagi meringankan beban ditanggung 320,000 golongan itu, membabitkan peruntukan RM256 juta. – Bernama

See author's posts


755 pek makanan dihantar ke Baram

MARUDI : Sejumlah 755 pek makanan dihantar  ke kampung-kampung di kawasan Baram yang terjejas banjir dengan menggunakan kapal bandung, semalam.

Para anggota yang terlibat menghantar bantuan ke 19 kawasan tersebut ialah anggota bomba, Jabatan Kebajikan Masyarakat ( JKM ) Marudi dan Angkatan Pertahanan Awam Malaysia (APM).

Kawasan-kawasan terjejas banjir yang menerima bantuan berkenaan ini ialah Kampung Lubok Nibong (14 pek ) Kampung Rumah Jipun Sg Gaong (16), Rumah Vincent Tanjung Upar (34), Rumah Mugang Tanjung Upar ( 29 ), Rumah Gerinang Logan Tasong ( 11 pek ), Long Maro ( 60 pek ), Lubok Kulat ( 4pek ) dan Tebingan Sungai Kampung Benawa (54 pek ).

Turut menerima bantuan ialah Sekolah Kebangsaan (SK)  Benawa ( 11 pek ) Kuala Tutoh (73 pek ), SK Kuala Tutoh ( 8 pek ), Rumah Asong Linei Bukit ( 41 pek ), Long Patan Batu Belah (24 pek ), Long Ukok (20 pek), Klinik Kesihatan Long Panai ( 12 pek ), Sekolah Menengah Kebangsaan (SMK) Tutoh Apoh ( 54 pek ), SK Long Panai ( 18 pek ) dan Kampung Long Panai ( 258 pek ).

Oleh JIKU JUGUONG

See author's posts


Keputusan tepat PM

KUALA LUMPUR: Tindakan pantas menutup sempadan kepada negara lain serta melaksanakan Perintah Kawalan Pergerakan (PKP) yang tepat pada masanya merupakan faktor utama yang membantu Malaysia membendung penularan pandemik Covid-19.

Ini merupakan antara keputusan paling penting dan terpuji yang diambil Tan Sri Muhyiddin Yassin selepas beliau mengangkat sumpah sebagai perdana menteri kelapan, menggantikan Tun Mahathir Mohamad.

Pengurus Penyelidikan Institut Demokrasi dan Hal Ehwal Ekonomi (IDEAS) Malaysia, Lau Zheng Zhou berkata keseluruhan pengendalian krisis pandemik oleh Muhyiddin memberi impak terus kepada keadaan ekonomi negara.

“Berbanding negara-negara lain, ketepatan masa keputusan kerajaan untuk melaksanakan PKP selain komunikasi awam yang sangat jelas dan tepat telah membantu kita meratakan lengkung Covid-19 lebih awal dan seterusnya dapat mengelakkan lebih banyak kematian.

“Ini sudah pastinya akan meletakkan kita di kedudukan kukuh untuk mencapai pemulihan,” katanya kepada Bernama semasa diminta mengulas mengenai pentadbiran 100 hari Muhyiddin sebagai perdana menteri.

Muhyiddin, 72, mengangkat sumpah di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 1 Mac, 2020.

Lau berkata krisis ini memberi peluang bagi kerajaan untuk melakukan pembaharuan struktur kepada ekonomi, terutamanya dalam bahagian seperti pergantungan kepada pekerja asing, kehadiran besar syarikat berkaitan kerajaan dalam sektor swasta dan juga penyertaan pekerja wanita yang agak rendah.

Bagaimanapun, jika pembaharuan struktur dianggap menelan kos untuk dilaksanakan sebelum PKP, bayangkan betapa sukarnya untuk melaksanakannya sekarang meskipun mempunyai modal dan sumber lain, katanya.

Fasa pemulihan ekonomi seterusnya akan menjadi ujian lebih besar kepada pentadbiran Muhyiddin, ujarnya.

“Pelaburan dan perdagangan telahpun lemah malahan sebelum PKP dan kemerosotan permintaan global hari ini mengehadkan lagi pilihan dasar kerajaan.

“Kerajaan juga akan berdepan dengan pilihan antara memilih langkah-langkah dasar jangka pendek bagi mengurangkan kadar pengangguran yang boleh membawa kesan politik yang penting dan pelaburan jangka panjang dalam prasarana digital dan hijau sebagai kaedah untuk membina daya tahan ekonomi,” jelasnya.

Kerajaan setakat ini telah mengumumkan  Pakej Rangsangan Ekonomi Prihatin Rakyat bernilai RM260 bilion diikuti Pelan Jana Semula Ekonomi Negara bernilai (PENJANA) bernilai RM35 bilion.

Lau berharap perdana menteri akan menjadikan krisis pandemik ini sebagai peluang untuk memasukkan perubahan iklim dan langkah-langkah kemampanan dalam penggubalan dasar ekonomi, atau meratakan lengkung iklim seperti yang disarankan oleh pelbagai organisasi seperti Pertubuhan Bangsa-Bangsa Bersatu.

Virus Covid-19 tersebar melangkaui sempadan negara dan terbukti memberi risiko kepada golongan lemah dan miskin dan ini kemungkinan akan berlaku bagi pelepasan gas rumah hijau.

“Gangguan kepada jaminan makanan, rantaian perdagangan dan bekalan juga akan berlaku sekiranya berlaku krisis berkaitan iklim yang memerlukan usaha bersama negara-negara dalam menanganinya.

“Harapnya, Muhyiddin akan membangunkan dasar yang melibatkan pengurusan krisis ekonomi, seelok-eloknya mengeluarkan kertas putih, dan menginstitusikan mekanisme agar ekonomi kita boleh lebih berdaya tahan pada masa hadapan,” katanya. – Bernama

See author's posts


Buffon catat rekod 648 penampilan

GIANLUIGI Buffon mencatat rekod baharu apabila melakukan 648 penampilan di Serie A ketika Juventus menewaskan Torino 4-1 di Turin.

Dengan kemenangan itu Juventus kini memiliki kelebihan tujuh mata di tangga teratas liga selepas pencabar terdekat, Lazio tewas di tangan AC Milan.

Penjaga gol berusia 42 tahun itu mengatasi rekod 647 penampilan yang diraih legenda AC Milan, Paolo Maldini selepas dia membarisi kesebelasan utama di Stadium Allianz.

“Dia pasti tidak mampu untuk mengatasi rekod jaringan gol,” kata jurulatih, Maurizio Sarri kepada Sky Sport Itali ketika ditanya jika Buffon mampu beraksi 35 perlawanan lagi untuk menyamai rekod Alessandro Del Piero yang muncul pemain paling terbanyak melakukan penampilan untuk Juventus.

Cristiano Ronaldo adalah antara yang pernah melakar rekod apabila muncul pemain Juventus pertama menjaringkan 25 gol dalam tempoh semusim di Serie A selepas 59 tahun dengan skuad bimbingan Sarri kini semakin kukuh di tangga teratas selepas Lazio tewas 0-3 di tangan AC Milan.

“Kami bermula dengan tidak kemas pada separuh masa kedua tetapi apabila mula merasai kepenatan, ia meningkatkan kualiti pemain,” kata Sarri.

Buffon yang menghabiskan musim lalu di kelab Perancis, Paris Saint-Germain (PSG) sebelum menyertai semula Juventus musim ini, menandatangani lanjutan kontrak selama setahun lagi awal minggu lalu.

Rekod itu berjaya dicapai 25 tahun selepas Buffon melakukan penampilan pertama di Serie A untuk Parma dan 19 tahun selepas kali pertama dia beraksi bersama Juventus. – AFP

See author's posts


9,300 KIR terima bantuan makanan

SARIKEI: Lebih  9,300 ketua isi rumah (KIR) yang layak di kawasan  Tanjong Manis akan menerima bantuan bungkusan makanan asas menerusi Bantuan Prihatin Masyarakat Tanjong Manis bagi fasa yang ke-5 daripada Ahli Parlimen  Tanjong Manis, Ir. Yusuf Abd Wahab.

Pengagihan bantuan bekalan makanan asas untuk KIR telah bermula sejak 5 April lalu bermula di zon Sarikei yang melibatkan sejumlah 1,426 bungkusan makanan asas.

Pengagihan bermula di Taman Susur Jambu 1 melibatkan seramai 350 KIR, Taman Susur Jambu 2 (150 KIR), flat Susur Jambu (130 KIR), Susur Jambu Sentebu Lorong 1-4 (87 KIR), Susur Jambu Sentebu Lorong 5-10 (155 KIR), Lot Baru Susur Jambu (73 KIR)

Drahman Keria dab Jalan Keria (148 KIR), Jalan Baji (86 KIR), Jalan Century (94 KIR), Jalan Haji Karim (62 KIR), Jalan Teratai (26 KIR), Jalan Pinang Laka (53 KIR) dan Hulu Sungai Salah (12 KIR).

Kelmarin, sejumlah 1,968 bungkusan makanan asas telah diagihkan di Sare Utara (249 KIR), Sungai Pelong (59 KIR), Sare Tengah (120 KIR), Sare Selatan (187 KIR), Kerubong (162 KIR), Kerapa (49 KIR), Kampung Baru Selalang (22 KIR), Kampung Masjid Selalang (90 KIR), Kampung Lama Selalang (80 KIR), Kampung Bunga Tanjung Selalang (80 KIR), zon 1 Kampung Bintangor (78 KIR), zon 2 Kampung Abang Amin (95 KIR), zon 3 Jalan Abg Ali (81 KIR)zon 4 Jalan Bidadari (71 KIR), zon 5 Kampung Muhibbah (60 KIR), zon 6 Kampung Gelam (57 KIR), zon 7 Jambatan Merah (78 KIR), Tanjung Bundong Bintangor (48 KIR), Kampung Cina Sungai Sian (48 KIR), Sungai Selidap (110 KIR) dan Sungai Sian (144 KIR)

Sumbangan tersebut diserahkan melalui ketua masyarakat dan ketua kaum (KMKK), Tuai Rumah atau wakil untuk diagihkan di kawasan masing-masing.

Turut terlibat dalam program bantuan ini ialah KMKK, Tuai Rumah dan Parti Pesaka Bumiputera Bersatu (PBB) di kawasan Parlimen Tanjong Manis, sukarelawan dan para kaunselor di kawasan masing-masing.

Oleh EARL ANEK

See author's posts


GPS terima baik permohonan maaf DAP

KUCHING: Gabungan Parti Sarawak (GPS) mengalu-alukan permohonan maaf daripada Parti Tindakan Demokratik (DAP), kata Naib Presiden Parti Pesaka Bumipitera Bersatu (PBB), Dato Sri Abdul Karim Rahman Hamzah.

Katanya, langkah itu amat baik dan boleh membantu memperbaiki hubungan keruh antara dua parti selama ini.

“Adalah berbesar hati untuk Setiausaha Agung DAP Anthony Loke turun sendiri ke Kuching untuk berjumpa Premier Sarawak, Datuk Patinggi Tan Sri Abang Johari Tun Openg.

“Ia sangat bagus untuk gerak isyarat seperti ini, terutamanya apabila ia datang dari parti besar negara.

“Saya percaya tindakan sebegini akan membantu memperbaiki hubungan yang renggang selama ini,” katanya kepada media di  Kompleks Dewan Undangan Negeri (DUN) Sarawak di sini hari ini.

Pengerusi DAP, Lim Guan Eng dan Setiausahanya, Anthony Loke Siew Fook hari ini secara terbuka meminta maaf kepada kerajaan dan rakyat Sarawak sekiranya pemimpin parti itu menyinggung perasaan kerajaan dan rakyat Sarawak.

Permohonan maaf itu dikeluarkan melalui kenyataan mereka di facebook masing-masing. Malah Loke datang sendiri ke sini pagi tadi untuk menemui Abang Johari yang juga Pengerusi GPS bagi menyampaikan permohonan maaf itu secara bersemuka.

Abdul Karim juga yakin Premier Sarawak akan menerima dengan baik permohonan maaf itu.

“Saya percaya begitu (untuk memaafkan dan melupakan) kerana apabila orang datang dengan tangan yang bersih dan isyarat yang baik, kita tidak boleh mengatakan kita tidak menerima permohonan maaf,” katanya.

Mengenai sama ada GPS akan menuntut permohonan maaf daripada Pengerusi DAP Sarawak, Chong Chieng Jen, Abdul Karim berkata”

“Bos besar telah pun meminta maaf jadi saya tidak fikir kita perlu (memerlukan permohonan maaf daripada orang tertentu).”

Oleh NUR AIN OTSMAN

See author's posts


SEEd.Lab rapatkan jurang pekerjaan belia

KUALA LUMPUR: Program Social Enterprise Education Lab (SEEd.Lab) yang dibangunkan bersama oleh Petroliam Nasional Bhd (Petronas) dan Tata Consultancy Services (TCS), komited untuk merapatkan jurang pekerjaan, memperkasa kalangan bakal pemimpin selain membentuk masa depan yang lebih mampan.

Pengurus Programnya, Aidonna Jun Ayub berkata, ia juga sejajar hasrat Seed.Lab agar proaktif bagi menyemai bakat atau tenaga kerja menerusi keusahawanan dan mewujudkan pekerjaan agar mempunyai kelebihan dalam pasaran kerja.

“Baik di serata dunia mahu pun Malaysia telah menyaksikan kebangkitan golongan muda yang mempunyai potensi serta kemampuan yang boleh diterokai.

“Penyelesaian menerusi SEEd.Lab ini adalah hasil semangat dan keazaman SEEd.lings (peserta) untuk merealisasikan matlamat sama bagi meningkatkan kehidupan dan menyalurkannya semula kepada masyarakat,” katanya dalam kenyataan semalam.

Sementara itu, Naib Presiden Eksekutif merangkap Ketua Pegawai Eksekutif Perniagaan Hiliran Petronas, Datuk Md Arif Mahmood berharap program itu dapat dikembangkan menerusi kerjasama dengan penggiat lain dalam usaha menyokong pembangunan sosial dan ekonomi negara.

“Kita telah menyaksikan jurang ketara dalam inisiatif enterpris sosial bagi pembentukan pekerjaan dalam pasaran pesat membangun seperti Malaysia dan ini dijejaskan lagi dengan impak Covid-19.

“Kerjasama kita dengan TCS misalnya memaparkan komitmen untuk membangunkan usaha ke arah pembangunan negara sambil mempertingkat usaha sama bagi pewujudan nilai yang mapan,” katanya.

SEEd.Lab yang diwujudkan pada Januari lepas, merupakan inisiatif pertama di Malaysia yang merangkumi perjalanan menyeluruh peringkat awal pertumbuhan syarikat-syarikat pemula niaga. – Bernama

See author's posts


Calon PKR Petra Jaya tidak faham politik persekutuan

KUCHING: Calon PKR mewakili Pakatan Harapan (PH) bagi kerusi Parlimen Petra Jaya, Sopian Julaihi,  jelas keliru dan tidak faham apa yang dikatakannya apabila mempertikai manifesto Gabungan Parti Sarawak (GPS) berkaitan politik persekutuan.

Ketua Whip GPS, Dato Srio Fadillah Yusof berkata Sopian masih terlalu baru dalam politik menyebabkannya tidak memahami apabila mendakwa kononnya GPS hanya bertanding 31 kerusi, sedangkan PH bertanding di semua 222 kerusi Parlimen.

Menurut dakwaan Sopian, tujuan manifesto dilancarkan adalah untuk dilaksanakan di peringkat Kerajaan Persekutuan, iaitu melibatkan Parlimen, sedangkan untuk membentuk sesebuah kerajaan di peringkat Persekutuan memerlukan sekurang-kurangnya 112 kerusi tetapi GPS cuma tanding 31 kerusi.

Bagaimanapun kata Fadillah kedudukan GPS andai menang besar walaupun berbekal 31 kerusi, boleh mempengaruhi dasar di peringkat persekutuan.

“Kalau kita memilih PKR, ini bermakna kita (orang Sarawak) memberi mandat kepada PKR yang dipengaruhi di peringkat persekutuan oleh Presiden PKR (Datuk Seri Anwar Ibrahim) sendiri.

“Jika memilih GPS, itu bukan ditentukan dasarnya tetapi diputuskan oleh Kerajaan Persekutuan tetapi GPS yang mempengaruhi supaya itu menjadi dasar yang ‘friendly’ kepada Sarawak,” katanya ketika ditemui pemberita pada program FY Petang bersama Belia-Beliawanis Satok di Swee Kang Jalan Haji Taha di sini hari ini.

Fadillah yang mempertahankan kerusi Parlimen Petra Jaya dicabar Sopian dan Presiden Parti Sedar Rakyat Sarawak (SEDAR), Othman Abdillah.

Fadillah berkata masih ada yang tidak faham bahawa pembentukan Malaysia pada 1963 membabitkan tiga wilayah iaitu Tanah Melayu (Semenanjung), Sabah dan Sarawak.

“Jadi di Sarawak kita perjuangkan untuk sama rata dengan wilayah di Semenanjung Malaysia. Manifesto kita (GPS) untuk memperjuangkan hak Sarawak.

“Kalau kita (Sarawak) menang 31 kerusi di peringkat Parlimen, suara kita akan kuat didengari Putrajaya. Oleh itu, kita akan mempengaruhi apa saja dasar yang dibentuk di sana. Itu sebenar maksud manifesto kita (GPS)” katanya.

Oleh AZREEN KERIA

See author's posts


Pedro Rodriguez sertai A.S. Roma

PENYERANG dari Sepanyol Pedro Rodriguez pada Selasa sah menandatangani kontrak tiga tahun dengan kelab Serie A Itali, A.S. Roma setelah meninggalkan Chelsea dengan perpindahan percuma.

Bekas pemenang Piala Dunia bersama skuad Sepanyol berusia 33 tahun itu menjadi pemain pertama ditandatagani oleh kelab itali itu bagi jendela perpindahan musim panas yang berlansung hingga Jun 2023.

“Saya gembira berada di sini di Roma,” kata Pedro. “Saya gembira dengan cabaran ini dan bersaing untuk mencapai sasaran kami pada musim akan datang.”

Bekas penyerang Barcelona dan Chelsea itu telah memenangi 25 trofi utama dalam kariernya termasuk Liga Juara-Juara, Liga Europa, Liga Perdana dan La Liga.

Dia membuat 65 penampilan untuk Sepanyol, menjaringkan 17 gol, memenangi Piala Dunia pada tahun 2010 dan Kejuaraan Eropah pada tahun 2012.

“Ini satu keistimewaan bagi kami untuk dapat menyambut pemain berkualiti seperti Pedro dalam keluarga besar Roma,” kata Ketua Pegawai Eksekutif Roma, Guido Fienga.

Pedro menghabiskan lima musim terakhir di Chelsea, membantu kelab tersebut menjuarai Liga Perdana, Piala FA dan Liga Europa dalam jangka masa tersebut.

Dia memulakan karier seniornya di Barcelona yang mana dia memenangi treble dua kali dan Liga Juara-Juara tiga kali serta menjaringkan gol di final 2011.

Roma menduduki tempat kelima di Serie A musim lalu dengan kempen baharu yang akan bermula pada 19 September ini.-AFP

See author's posts


Aaron menang tipis 236 undi di Kanowit

KANOWIT: Calon Gabungan Parti Sarawak (GPS), Datuk Aaron Ago Dagang mempertahankan kerusi Kanowit dengan majoriti tipis, 236 undi tipis.

Aaron memperoleh 7,411 undi manakala pencabar terdekatnya Mohd Fauzi Nyambong @ Joseph Usit daripada Pakatan Harapan (PH) memperoleh 7,175 undi.

Tiga lagi calon yang bertanding di kerusi itu atas tiket Bebas ialah Michael Lias memperoleh 2,289 undi, Dr Elli Luhat, 427 undi dan George Chen, 741 undi.

Kanowit adalah satu-satunya kerusi parlimen di negeri ini dengan lima calon.

See author's posts


Rancakkan sosio ekonomi Sarawak

KUCHING: Perjanjian usaha sama Perbadanan Pembangunan Ekonomi Sarawak (SEDC) dan (Urban Development Authority of Malaysia) UDA Holdings Berhad bakal merancakkan lagi kepesatan pembangunan sosio-ekonomi di Sarawak.

Pengerusi SEDC, Datuk Amar Abdul Aziz Dato’ Hussain (gambar) berkata, kerjasama strategik ini akan meraih sinergi dalam berkongsi kepakaran dan pelbagai sumber bersama dalam meneroka peluang pembangunan perniagaan di negeri ini.

Beliau berkata sedemikian dalam sebuah Majlis Menandatangani Memorandum Perjanjian Usaha Sama Pembangunan Hartanah Antara SEDC Sarawak Dengan UDA Holdings Berhad yang bertempat di Hotel Grand Margherita, semalam.

“Memorandum usaha sama ini akan membuka ruang kepada UDA Holdings bekerjasama dalam banyak bidang berkaitan pembangunan hartanah, bidang perkhidmatan pengurusan fasiliti dan banyak lagi.

“Dengan termetarainya perjanjian ini, pihak SEDC akan menggembleng sumber, modal, bidang dan kepakaran yang pastinya memberi impak serta manfaat kepada semua pihak termasuk kita di negeri Sarawak”, ujarnya.

Tambahnya lagi, perjanjian menunjukkan komitmen tinggi antara kedua belah pihak yang akan memastikan semua pihak menggerakkan usaha serta tenaga secara startegik.

Beliau juga menyifatkan dengan termeterainya perjanjian ini bukan sahaja mencapai kesinambungan persefahaman dan pertalian erat di antara kedua belah pihak, malah perkongsian jaringan potensi perniagaan dan idea-idea bernas turut terbuka luas.

Beliau juga turut mengulas mengenai senario ekonomi tempatan yang terjejas teruk ekoran daripada pandemik Covid 19 yang sedang melanda dunia.

“Meskipun aktiviti ekonomi dunia mungkin mengambil masa yang lama untuk kembali pulih seperti biasa, namun kita perlu sentiasa positif tentang lonjakan potensi permintaan dan peluang perniagaan yang bakal diperolehi di kemudian hari.

“Kita juga perlu bersyukur dan berterima kasih dengan Ketua Menteri kita kerana beliau telah menyalurkan pelbagai bantuan khas termasuk inisiatif melonggarkan pembayaran sewa premis perniagaan di bawah milik dan pengurusan SEDC bagi tempoh 6 bulan bagi membantu golongan usahawan tempatan,” katanya dalam majlis yang sama.

Upacara menandatangani perjanjian dan pertukaran dokumen ini telah disempurnakan oleh Datuk Amar Abdul Aziz Dato Hussain, selaku Pengerusi SEDC, bersama-sama Pengerusi UDA Holdings Berhad Dato’ Jalaluddin Alias.

Upacara ini turut disaksikan oleh Ketua Menteri Sarawak Datuk Patinggi Abang Johari Tun Abang Openg beserta Menteri Pembangunan Usahawan dan Koperasi (MEDAC) Dato Sri Wan Junaidi Tuanku Jaafar selaku tetamu kehormat bagi majlis tersebut.

Turut hadir pada majlis yang sama adalah Ketua Pegawai Eksekutif UDA Holdings Berhad Mohd. Salem Kailany, Pengurus Besar Abdul Hadi Datuk Abdul Kadir, beserta barisan pengurusan kanan SEDC dan UDA.

Oleh Akmal Adib Yusup

See author's posts


ATM dapat peruntukan RM1.5 juta

GEDONG: Angkatan Tentera Malaysia (ATM) mendapat peruntukan RM1.5 juta daripada Kerajaan Sarawak bagi melaksanakan Program Jiwa Murni yang meliputi tiga kawasan iaitu Gedong, Simunjan dan Sadong Jaya.

Menurut Panglima Tentera Darat, Jeneral Tan Sri Datuk Zamrose Mohd Zain, sebanyak RM500,000 telah digunakan untuk projek Jiwa Murni di kawasan Gedong dan selebihnya akan diperuntukkan bagi Simunjan dan Sadong Jaya.

“Kita akan melaksanakan 17 projek Jiwa Murni di kawasan Gedong yang merangkumi membaik pulih 12 buah rumah, membina tiga jambatan baru bagi tiga buah rumah, menyelenggara tanah pekuburan Islam Gedong dan menyelenggara dan mengecat Masjid Gedong.

“Pada masa yang sama ini adalah masa yang tepat untuk menyantuni dan mendekatkan agensi ini dengan penduduk setempat,” katanya.

Beliau berkata demikian dalam sidang media sempena Pelancaran Projek Jiwa Murni Hari Td Ke-8 di perkarangan rumah Encik Rahim Bujang Ahmad di Gedong di sini semalam.

Beliau juga berkata program ini adalah untuk memastikan hubungan erat yang dijalinkan di antara Tentera Darat dan rakyat adalah salah satu elemen penting bagi mendukung pencapaian 5 Tonggak Perintah Ulung Panglima Tentera Darat sebagaimana yang telah digariskan.

“Oleh yang demikian, kita telah merancang dan mengenal pasti 56 buah projek Jiwa Murni dengan peruntukan kira-kira RM 2.45 juta di peringkat Tentera Darat.

“Program ini melibatkan kerjasama dan peruntukan daripada Kerajaan Negeri, pemimpin setempat serta Badan Bukan Kerajaan (NGO) akan dilaksanakan di seluruh negeri dan jumlah projek-projek akan bertambah dari semasa ke semasa,” jelasnya lagi.

Pada masa yang sama, beliau menekankan bahawa Tentera Darat Malaysia akan terus komited dalam membantu rakyat yang memerlukan terutama golongan yang terjejas akibat penularan wabak Covid-19.

Turut Hadir Timbalan Setiausaha Kerajaan Negeri Sarawak, Datuk Sri Mohamad Abu Bakar Marzuki dan Ahli Dewan Undangan Negeri (Adun) Gedong, Datuk Naroden Majais.

Oleh ASYRAF HALIM

See author's posts


Sarawak berhasrat tingkatkan eksport produk perkayuan

KUCHING: Kerajaan Sarawak berhasrat untuk meningkatkan eksport kayu dan produk perkayuan seperti perabot kepada RM6 bilion menjelang 2030.

Premier Sarawak, Datuk Patinggi Tan Sri Abang Johari Tun Openg berkata, sasaran tersebut bersamaan dengan 75 peratus daripada jumlah pendapatan eksport daripada kayu dan produk kayu bernilai RM8 bilion.

Katanya, nilai eksport Sarawak untuk produk berasaskan kayu mencecah RM3.1 bilion pada Januari hingga September 2022 dan hanya RM44 juta atau sekitar 1.5 peratus daripadanya merupakan produk perabot.

“Kini RM44 juta. Bolehkah anda mencapai RM6 bilion dalam tempoh tujuh tahun akan datang? Dan kita juga mesti meningkatkan kedua-dua teknologi dan kreativiti modal insan kita.

“Jika negara lain boleh berubah, saya yakin pereka muda kita juga boleh,” ujarnya.

Beliau berkata demikian ketika berucap pada Minggu Reka Bentuk Sarawak 2023, yang diadakan hari ini di Pusat Konvensyen Borneo Kuching (BCCK) di sini.

Sehubungan itu, untuk mencapai hasrat meningkatkan produk perkayuan kerajaan perlu komited untuk mentransformasikan industri berasaskan kayu di Sarawak.

“Ini impian kita, dan kita perlu meningkatkan teknologi serta tahap kreativiti modal insan kita,” katanya.

Dalam pada itu, Premier Sarawak memberitahu nilai eksport perabot kekal rendah, dengan Sarawak mengeksport sejumlah RM3.1 bilion dalam industri perkayuan dan produk kayu di seluruh dunia dari Januari hingga September 2022.

“Daripada jumlah ini, RM2.8 bilion adalah eksport papan lapis dan produk utama lain. Eksport perabot hanya mencatatkan RM44 juta iaitu hanya 1.4 peratus daripada jumlah nilai eksport.

Sementara itu, Abang Johari berkata, Kerajaan Sarawak akan mengambil langkah mendigitalkan taman perabot yang bakal dibangunkan di negeri ini.

Jelasnya, pendigitalan itu akan membolehkan Perusahaan Kecil dan Sederhana (PKS) di situ memanfaatkan teknologi untuk meningkatkan lagi nilai produk yang dihasilkan.

“Mereka boleh menggunakan kemudahan yang disediakan untuk menghasilkan simulasi reka bentuk dan data yang diperlukan untuk reka bentuk tersebut,” ujarnya lagi.

Minggu Reka Bentuk Sarawak 2023 yang diadakan selama empat hari bermula 13 Februari itu dianjurkan oleh Pusat Reka Bentuk Sarawak (SARADEC) dengan kerjasama Institut Teknologi Bandung (ITB).

Bertemakan ‘Design For Tomorrow’, ia menjadi platform mengumpulkan golongan profesional dari industri berkaitan serta peminat reka bentuk dengan tujuan mewujudkan kesedaran tentang kepentingan reka bentuk, menarik pembeli berpotensi dan hubungan kerjasama, mewujudkan imej jenama Sarawak, serta mewujudkan hab reka bentuk di negeri ini.

Pada program itu, Premier Sarawak serta tetamu jemputan yang lain turut menyaksikan pertukaran beberapa Memorandum Persefahaman (MoU) antara SARADEC dengan Universiti Teknologi Sarawak (UTS), Kolej Komuniti Miri, Persatuan Kayu Kayan Sarawak (STA) dan Persatuan Perabot Korea (KOFA).

Turut hadir, Timbalan Premier Sarawak Datuk Amar Awang Tengah Ali Hasan, Timbalan Menteri Perancangan Bandar, Pentadbiran Tanah dan Alam Sekitar Datuk Len Talif Salleh, Timbalan Menteri Belia, Sukan dan Pembangunan Usahawan Dato Gerald Rentap Jabu, Setiausaha Kewangan Negeri Sarawak Dato Sri Dr Wan Lizozman Wan Omar dan Pengerusi SARADEC Datuk Mohd Naroden Majais.

Oleh Shahrul Qaizat & Mohd Neenatul Aizal

See author's posts


PKPB mampu tingkatkan perbelanjaan domestik

KUALA LUMPUR: Perintah Kawalan Pergerakan Bersyarat (PKPB) yang bermula semalam akan membantu meningkatkan ekonomi dan membina semula keyakinan pengguna, kata Kenanga Investment Bank Bhd.

Bank pelaburan itu berkata PKPB juga akan memberi manfaat kepada perbelanjaan domestik sekiranya prosedur operasi standard dipatuhi dengan ketat.

“Di dalam negara, kelonggaran sekatan pergerakan akan membolehkan perniagaan menyambung semula aktiviti ekonomi, menjana hasil dan seterusnya dapat menangani isu pemberhentian pekerja.

“Dengan aliran pendapatan masa depan yang lebih stabil, pengguna akan dapat berbelanja, justeru itu menyokong pertumbuhan penggunaan swasta,” kata bank pelaburan itu dalam satu nota penyelidikan semalam.

Bagaimanapun, sebarang peningkatan ekonomi dan kesejahteraan rakyat susulan PKPB dijangka berlaku secara beransur-ansur dan juga bergantung sepenuhnya kepada perkembangan kes baharu pandemik Covid-19 pada hari-hari mendatang, kata Kenanga Investment.

Pada Jumaat, Perdana Menteri Tan Sri Muhyiddin Yassin mengumumkan PKPB berkuat kuasa 4 Mei hingga 12 Mei, susulan kemajuan yang dicatatkan dalam usaha membendung pandemik tersebut.

Bank pelaburan itu berkata kadar pengangguran dijangka masih melebihi 4.0 peratus tetapi terkawal di bawah 5.0 peratus tahun ini memandangkan pakej rangsangan fiskal dan kelonggaran monetari bagi membantu menangani impak Covid-19.

Pada akhir Februari, kadar pengangguran kekal pada 3.3 peratus.- Bernama

See author's posts


Pencuri mata wang kripto

PADA 8 Februari lalu, pegawai Amerika Syarikat (AS) mengumumkan pasukannya berjaya merampas semula AS$3.6 bilion bitcoin yang dicuri pada 2016 sekali gus menjadi penipuan mata wang kripto yang terbesar di AS.

Bitcoin dan mata wang kripto lain dibeli, dijual dan disimpan di bursa sama seperti komoditi dalam dunia bukan maya.

Tetapi, pelabur kripto dan mereka yang menganjurkan pertukaran, sering membantah kawalan berpusat dan menolak pengawasan yang ketat yang kadang kala membawa kepada tahap keselamatan yang rendah.

“Tapak pertukaran mempunyai stok yang agak besar pada bila-bila masa dalam kripto,” kata Manuel Valente dari Coinhouse, sebuah syarikat Perancis yang menguruskan transaksi kripto.

“Tetapi, ini adalah pelayan, mesin dan individu yang berniat jahat kadangkala berjaya masuk ke pelayan mereka dan mencuri wang.”

“Kebanyakan masalah ini disebabkan tahap keselamatan yang lemah,” katanya.

Alexander Stachtchenko dari KPMG bersetuju sambil memberitahu bahawa sesetengah platform masih menyimpan kata laluan pada pelayan mereka.

“Jika anda boleh masuk ke pelayan, anda boleh mencuri kata laluan.

“Sebaik sahaja anda mempunyai kata laluan, anda memindahkan bitcoin dari satu alamat ke alamat lain dan kemudian orang tidak mempunyai akses kepada bitcoin tersebut,” ujarnya.

Penggodaman Rantaian Kod

Semua perkara kripto bergantung pada rantaian kod yang terdiri daripada blok yang saling mengunci. Ia menyimpan butiran semua transaksi yang dibuat dalam mata wang kripto.

Oleh kerana setiap blok dipautkan, adalah mustahil untuk menukar blok kod tanpa mengubah keseluruhan rantaian yang merupakan asas tuntutan keselamatan yang dibuat oleh mereka yang memanfaatkan faedah kripto.

Bagaimanapun, terdapat teori bahawa jika kumpulan ingin memperoleh lebih daripada 50 peratus daripada rantaian blok tertentu, ia boleh menulis semula transaksi, menyekat yang baharu dan syiling perbelanjaan menjadi dua kali ganda.

Pertukaran yang dipanggil Gate.io mendakwa, ia kehilangan AS$200,000 dalam serangan seperti ini pada 2019, tetapi pakar berpendapat adalah mustahil untuk menyasarkan pemain utama seperti bitcoin.

“Serangan sedemikian akan menjadi sangat keras dan memerlukan tenaga intensif,” kata Erica Stanford, pengarang ‘Crypto Wars: Faked Deaths, Missing Billions & Industry Disruption’.

“Dengan bitcoin sekarang ia tidak mungkin dilakukan kerana berapa banyak tenaga yang akan digunakan.”

Jenayah Kripto

Banyak penipuan di sekitar kripto kurang berkaitan dengan teknologi dan lebih dikaitkan dengan helah keyakinan atau peras ugut kuno yang mana penjenayah meminta pembayaran dalam kripto.

Keluarga utama penipuan ialah skim gaya Ponzi, yang mana syiling baharu digembar-gemburkan dan nilainya dinaikkan oleh pencipta yang kemudiannya membuang semua syiling mereka apabila harga mencapai titik tertinggi menyebabkan ramai pelabur ‘tidak berduit’.

Menurut firma analisis Chainalysis, penipuan sedemikian walaupun tidak unik kepada kripto, menjaringkan AS$7 bilion untuk penipu pada 2019, tetapi menurun secara besar-besaran pada tahun berikutnya,

“Penipuan utama bukan mengenai kripto seperti menggunakan kepercayaan bahawa orang akan cepat kaya untuk menipu orang ramai supaya melabur,” kata Stanford.

Bagaimanapun, beliau mengakui bahawa pembaharuan kripto dan daya tarikannya sebagai idea cepat kaya membantu penipu tanpa henti.

Walaupun mata wang kripto menjadi terkenal dengan skim gaya Ponzi ini, Stanford menunjukkan bahawa titik tertinggi penipuan adalah antara 2016 dan 2018.

Beliau berkata, pasaran kini telah matang yang mana orang ramai lebih berpengetahuan, penguatkuasaan undang-undang dan pengawal selia lebih terlibat dan alat analisis berlimpah, membolehkan mata wang dikesan.

Chainalysis melaporkan bahawa keseluruhan jenayah yang berkaitan dengan kripto jatuh dengan ketara pada tahun lepas.

Stachtchenko menegaskan bahawa banyak platform utama kini meningkatkan keselamatan untuk memerangi penggodam.

“Ada juga yang telah membeli ‘bunker’, sejenis peti besi digital,” katanya.

Valente juga bersetuju dan mengatakan bahawa pemantauan dipertingkatkan sehingga penjenayah tidak akan dapat membelanjakan kripto mereka walaupun mereka menyembunyikannya selama bertahun-tahun.

“Sebaik sahaja bitcoin yang dicuri mula bergerak semula, semua orang tahu. Kini, hampir tiada syarikat akan berurusan dengan bitcoin yang telah dicuri,”ujarnya -AFP

See author's posts


Murray ke pusingan kedua

ANDY Murray bangkit daripada ketinggalan dua set untuk memenangi aksi lima set menarik menentang pemain Jepun, Yoshihito Nishioka, dalam perlawanan perseorangan pertama Grand Slam beliau dalam tempoh 18 bulan kerana kecederaan dan wabak Covid-19.

Murray mengesahkan kemenangan yang menakjubkan 4-6, 4-6, 7-6 (7/5), 7-6 (7/4), 6-4 dalam masa 4 jam dan 39 minit menentang Nishioka yang berada di kedudukan ke-49 dunia.

Pemain dari Scotland itu yang hampir tidak bermain pada 2020 berkata, dia banyak belajar tentang keadaan keadaan fizikalnya dan pinggul logam yang dia terima semasa pembedahan tahun lalu.

Murray akan menentang pilihan ke-15 dari Kanada, Felix Auger-Allassime dalam pusingan kedua.

Dalam perlawanan lain, pilihan nombor dua, Dominic Thiem mara ke pusingan dua apabila lawan beliau Jaume Munar bersara selepas set kedua di Stadium Louis Armstrong.

Munar ketinggalan sebelum permulaan set ketiga, dengan Thiem dari Austria mendahului 7-6 (8/6), 6-3.

Thiem dan pilihan ketiga, Daniil Medvedev unggul dalam undian dengan ketiadaan Rafael Nadal, atas ketakutan Covid-19, dan legenda Switzerland, Roger Federer kerana kecederaan.

Thiem kini akan berdepan Sumit Nagal dari India, yang menjadi orang India pertama sejak 2013 layak ke pusingan kedua acara Grand Slam dengan kemenangan 6-1, 6-3, 3-6, 6-1 ke atas Bradley Klahn dari Amerika Syarikat.

Terbuka Amerika Syarikat (AS) berlangsung dalam suasana bebas penonton di Pusat Tenis Nasional AS di New York.

Pergerakan pemain dikawal dengan ketat dan semua orang di lokasi diuji secara berkala untuk mengurangkan risiko jangkitan.

Manakala, Benoit Paire dari Perancis diketepikan daripada kejohanan pada hari Ahad setelah diuji positif Covid-19. – AFP

See author's posts